śrīḥ

# sāhitya-darpaṇaḥ

kārikā-mātraḥ

(1)

## prathamaḥ prakāśaḥ

śarad-indu-sundara-ruciś cetasi sā me girāṁ devī |

apahṛtya tamaḥ santatam arthān akhilān prakāśayatu ||1||

caturvarga-phala-prāptiḥ sukhād alpa-dhiyām api |

kāvyād eva yatas tena tat-svarūpaṁ nirūpyate ||2||

kāvyaṁ rasātmakaṁ kāvyaṁ doṣās tasyāpakarṣakāḥ |

utkarṣa-hetavaḥ proktā guṇālaṅkāra-rītayaḥ ||3||

iti sāhitya-darpaṇe kāvya-svarūpa-nirūpaṇo nāma

prathamaḥ paricchedaḥ

||1||

 —o)0(o—

(2)

## dvitīyaḥ prakāśaḥ

vākyaṁ syād yogyatākāṅkṣāsatti-yuktaḥ padoccayaḥ |

vākyoccayo mahā-vākyam itthaṁ vākyaṁ dvidhā matam ||1||

varṇāḥ padaṁ prayogārhānanvitaikārtha-bodhakāḥ |

artho vācyaś ca lakṣyaś ca vyaṅgaś ceti tridhā matā ||2||

vācyo’rtho’bhidhayā bodhyo lakṣyo lakṣaṇayā mataḥ |

vyaṅgyo vyañjanayā tāḥ syus tisraḥ śabdasya śaktayaḥ ||3||

tatra saṅketitārthasya bodhanād agrimābhidhā |

saṅketo gṛhyate jātau guṇa-dravya-kriyāsu ca ||4||

mukhyārtha-bādhe tad-yukto yayānyo’rthaḥ pratīyate |

rūḍheḥ prayojanād vāpi lakṣaṇā śaktir arpitā ||5||

mukhyārthasyetarākṣepo vākyārthe’nvaya-siddhaye |

syād ātmnao’py upādānād eṣopādāna-lakṣaṇā ||6||

arpaṇaṁ svasya vākyārthe parasyānvaya-siddhaye |

upalakṣaṇa-hetutvād eṣā lakṣaṇa-lakṣaṇā ||7||

āropādhyavasānābhyāṁ pratyekaṁ tā api dvidhā |

viṣayāsyānigīrṇasyānya-tādātmya-pratīti-kṛt ||8||

sāropā syān nigīrṇasya matā sādhyavasānikā |

sādṛśyetara-sambandhāḥ śuddhās tāḥ sakalā api ||9||

sādṛśyāt tu matā gauṇyas tena ṣoḍaśa-bhedikā |

vyaṅgyasya gūḍhāgūḍhatvād dvidhā syuḥ phala-lakṣaṇā ||10||

dharmi-dharma-gatatvena phalasyaitā api dvidhā |

tad evaṁ lakṣaṇā-bhedāś catvāriṁśan matā budhaiḥ ||11||

pada-vākya-gatatvena pratyekaṁ tā api dvidhā |

viratāsv abhidhādyāsu yathārtho bodhyate’paraḥ ||12||

sā vṛttir vyañjanā nāma śabdasyārthādikasya ca |

abhidhā-lakṣaṇā-mūlā śabdasya vyañjanā dvidhā ||13||

anekārthasya śabdasya saṁyogādyair niyantrite |

ekatrārthe’nya-dhī-hetur vyañjanā sābhidhāśrayā ||14||

lakṣaṇopāsyate yasya kṛte tat tu prayojanam |

yayā pratyākhyāyate sā syād vyañjanā lakṣaṇāśrayā ||15||

vaktṛ-bodhavya-vākyānām anya-sannidhi-vācyayoḥ |

prastāva-deśa-kālānāṁ kākoś ceṣṭādikasya ca ||16||

vaiśiṣṭyād anyam arthaṁ yā bodhayet sārtha-sambhavā |

traividhyād iyam arthānāṁ pratyekaṁ trividhā matā ||17||

śabda-bodhyo vyanakty arthaḥ śabdo’py arthāntarāśrayaḥ |

ekasya vyañjakatve tad anyasya sahakāritā ||18||

abhidhādi-trayopādhi-vaiśiṣṭyāt trividho mataḥ |

śabdo’pi vācakas tadval lakṣako vyañjakas tathā ||19||

tātparyākhyāṁ vṛttim āhuḥ padārthānvaya-bodhane |

tātparyārthaṁ tad-arthaṁ ca vākyaṁ tad-bodhakaṁ pare ||20||

iti sāhitya-darpaṇe vākya-svarūpa-nirūpaṇo nāma

dvitīyaḥ paricchedaḥ

||2||

 —o)0(o—

(3)

## tṛtīyaḥ paricchedaḥ

vibhāvenānubhāvena vyaktaḥ saṁcāriṇā tathā |

rasatām eti ratyādiḥ sthāyī bhāvaḥ sa-cetasām ||1||

sattvodrekād akhaṇḍa-svarprakāśānanda-cin-mayaḥ |

vedyāntara-sparśa-śūnyo brahmāsvāda-sahodaraḥ ||2||

lokottara-camatkāra-prāṇaḥ kaiścit pramātṛbhiḥ |

svākāravad abhinnatvenāyam āsvādyate rasaḥ ||3||

karuṇādāv api rase jāyate yatparaṁ sukham |

sacetasām anubhavaḥ pramāṇaṁ tatra kevalam ||4||

kiṁ ca teṣu yadā duḥkhaṁ na ko’pi syāt tad-unmukhaḥ |

tathā rāmāyaṇādīnāṁ bhavitā duḥkha-hetutā ||5||

hetutvaṁ śoka-harṣāder gatebhyo loka-saṁśrayāt |

śoka-harṣādayo loke jāyantāṁ nāma laukikāḥ ||6||

alaukika-vibhāvatvaṁ prāptebhyaḥ kāvya-saṁśrayāt |

sukhaṁ sañjāyate tebhyaḥ sarvebhyo’pīti kā kṣatiḥ ||7||

aśru-pātādayas tadvad drutatvāc cetaso matāḥ |

na jāyate tad-āsvādo vinā raty-ādi-vāsanām ||8||

vyāpāro’sti vibhāvāder nāmnā sādhāraṇī-kṛtiḥ |

tat-prabhāveṇa yasyāsan pāthodhi-plavanādayaḥ ||9||

pramātā tad-abhedena svātmānaṁ pratipadyate |

utsādādi-samudbodhaḥ sādhāraṇyābhimānataḥ ||10||

nṛṇām api samudrādi-laṅghanādau na duṣyati |

sādhāraṇyena raty-ādir api tadvat pratīyate ||11||

parasya na parasyeti mameti na mameti ca |

tad-āsvāde vibhāvādeḥ paricchedo na vidyate ||12||

vibhāvanādi-vyāpāram alaukikam upeyuṣām |

alaukikatvam eteṣāṁ bhūṣaṇaṁ na tu dūṣaṇam ||13||

kāraṇa-kārya-sañcāri-rūpā api hi lokataḥ |

rasodbodhe vibhāvādyāḥ kāraṇāny eva te matāḥ ||14||

pratīyamānaḥ prathamaṁ pratyekaṁ hetur ucyate |

tataḥ saṁvalitaḥ sarvo vibhāvādiḥ sa-cetasām ||15||

prapāṇaka-rasa-nyāyāc carvyamāṇo raso bhavet |

sad-bhāvaś ced vibhāvāder dvayor ekasya vā bhavet ||16||

jhaṭity anyasam ākṣepe tadā doṣo na vidyate |

pārimityyāl laukikatvāt sāntarāyatayā tathā ||17||

anukāryasya ratyāder udbodho na raso bhavet |

śikṣābhyāsādi-mātreṇa rāghavādeḥ svarūpatām ||18||

darśayan nartako naiva rasasyāsvādako bhavet |

kāvyārtha-bhāvenāyam api sabhya-padāspadam ||19||

nāyaṁ jñāpyaḥ sva-sattāyāṁ pratīty avyabhicārataḥ |

yasmād eṣa vibhāvādi-samūhālambanātmakaḥ ||20||

tasmān na kāryaḥ no nityaḥ pūrva-saṁvedanojjhitaḥ |

asaṁvedana-kāle hi na bhāvo’py asya vidyate ||21||

nāpi bhaviṣyan sākṣād ānanda-maya-svaprakāśa-rūpatvāt |

kārya-jñāpya-vilakṣaṇa-bhāvān no vartamāno’pi ||22||

vibhāvādi-parāmarśa-viṣayatvāt sacetasām |

parānandamayatvena saṁvedyatvād api sphuṭam ||23||

na nirvikalpakaṁ jñānaṁ tasya grāhakam iṣyate |

tathābhilāpa-saṁsarga-yogyatva-virahān na ca ||24||

savikalpaka-saṁvedyaḥ sākṣātkāratayā na ca |

parokṣas tat-prakāśo nāparokṣaḥ śabda-sambhavāt ||25||

tasmād alaukikaḥ satyaṁ vedyaḥ sahṛdayair ayam |

pramāṇaṁ carvaṇaivātra svābhinne viduṣāṁ matam ||26||

niṣpattyā carvaṇasyāsya niṣpattir upacārataḥ |

avācyatvādikaṁ tasya vakṣye vyañjana-rūpaṇe ||27||

ratyādi-jñāna-tādātmyād eva yasmād raso bhavet |

ato’sya sva-prakāśatvam akhaṇḍatvaṁ ca sidhyati ||28||

raty-ādy-udbodhakā loke vibhāvāḥ kāvya-nāṭyayoḥ |

ālambanoddīpanākhyau tasya bhedāv ubhau smṛtau |

ālambanaṁ nāyakādis tam ālambya rasodgamāt ||29||

tyāgī kṛtī kulīnaḥ su-śrīko rūpa-yauvanotsāhī |

dakṣo’nurakta-lokas tejo-vaidagdhya-śīlavān netā ||30||

dhīrodātto dhīroddhatas tathā dhīra-lalitaś ca |

dhīra-praśānta ity ayam uktaḥ prathamaś caturbhedaḥ ||31||

avikatthanaḥ kṣamāvān atigambhīro mahā-sattvaḥ |

stheyān nigūḍhamāno dhīrodātto dṛḍha-vrataḥ kathitaḥ ||32||

māyā-paraḥ pracaṇḍaś capalo’haṅkāra-darpa-bhūyiṣṭhaḥ |

ātma-ślāghā-nirato dhīrair dhīroddhataḥ kathitaḥ ||33||

niścinto mṛdur aniśaṁ kalā-paro dhīra-lalitaḥ syāt |

sāmānya-guṇair bhūyān divjādiko dhīra-praśāntaḥ syāt ||34||

ebhir dakṣiṇa-dhṛṣṭānukūla-śaṭha-rūpibhis tu ṣoḍaśadhā |

eṣu tv aneka-mahilāsu samarāgo dakṣiṇaḥ kathitaḥ ||35||

kṛtāgā api niḥśaṅkas tarjito’pi na lajjitaḥ |

dṛṣṭa-doṣo’pi mithyāvākvathito dhṛṣṭa-nāyakaḥ ||36||

anukūla eka-nirataḥ śaṭho’yam ekatra baddha-bhāvo yaḥ |

darśita-bahir-anurāgo vipriyam anyatra gūḍham ācarati ||37||

eṣāṁ ca traividhyād uttama-madhyādhamatvena |

uktā nāyaka-bhedāś catvāriṁśat tathāṣṭau ca ||38||

dūrānvartini syāt tasya prāsāṅgiketivṛtte tu |

kiñcit tad-guṇa-hīnaḥ sahāya evāsya pīṭha-mardākhyaḥ ||39||

śṛṅgāro’sya sahāyā viṭa-ceṭa-vidūṣakādyāḥ syuḥ |

bhaktā narmasu nipuṇāḥ kupita-vadhū-māna-bhañjanāḥ śuddhāḥ ||40||

sambhoga-hīna-sampad viṭas tu dhūrtaḥ kalaika-deśa-jñaḥ |

veśopacāra-kuśalo vāgmī madhuro’tha bahu-mato goṣṭhyām ||41||

kusuma-vasantādy-abhidhaḥ karma-vapur veṣa-bhāṣādyaiḥ |

hāsya-karaḥ kalaha-ratir vidūṣakaḥ syāt sva-karma-jñaḥ ||42||

mantrī syād arthānāṁ cintāyāṁ tadvad avarodhe |

vāmana-ṣaṇḍa-kirāta-mlecchābhīrāḥ śakāra-kubjādyāḥ ||43||

mada-mūrkhatābhimānī duṣkulataiśvarya-saṁyuktaḥ |

so’yam anūḍha-bhrātā rājñaḥ śyālaḥ śakāra ity uktaḥ ||44||

daṇḍe suhṛt-kumārāṭavikāḥ sāmanta-sainikādyāś ca |

ṛtvik-purodhasaḥ syur brahma-vidas tāpasās tathā dharme ||45||

uttamāḥ pīṭhamardādyāḥ madhyau viṭa-vidūṣakau |

tathā śakāra-ceṭādyā adhamā parikīrtitāḥ ||46||

nisṛṣṭārtho mitārthaś ca tathā sandeśa-hārakaḥ |

kārya-preṣyas tridhā dūto dūtyaś cāpi tathāvidhāḥ ||47||

ubhayor bhāvam unnīya svayaṁ vadati cottaram |

suśliṣṭaṁ kurute kāryaṁ nisṛṣṭārthas tu sa smṛtaḥ ||48||

mitārtha-bhāṣī kāryasya siddha-kārā mitārthakaḥ |

yāvad bhāṣita-sandeśa-hāraḥ sandeśa-hārakaḥ ||49||

śobhā vilāso mādhuryaṁ gāmbhīryaṁ dhairya-tejasī |

lalitaudāryam ity aṣṭau sattvajāḥ pauruṣā guṇāḥ ||50||

śūratā dakṣatā satyaṁ mahotsāho’nurāgitā |

nīce ghūṇādhike spardhā yataḥ śobheti tāṁ viduḥ ||51||

dhīrā dṛṣṭir gatiś citrā vilāse sasmitaṁ vacaḥ |

sāṅkṣobheṣv apy anudvego mādhuryaṁ parikīrtitam ||52||

bhī-śoka-krodha-harṣādyair gāmbhīryaṁ nirvikāratā |

vyavasāyād acalanaṁ dhairyaṁ vighne mahaty api ||53||

adhikṣepāpamānādeḥ prayuktasya pareṇa yat |

prāṇātyaye’py asahanaṁ tat-tejaḥ samudāhṛtam ||54||

vāg-veśayor madhuratā, tadvac chṛṅgāra-ceṣṭitaṁ lalitam |

dānaṁ sa-priya-bhāṣaṇam audāryaṁ śatru-mitrayoḥ samatā ||55||

atha nāyikā tri-bhedā svānyā sādhāraṇā strīti |

nāyaka-sāmānya-guṇair bhavati yathā-sambhavair yuktā ||56||

vinayārjavādi-yuktā gṛha-karma-parā pati-vratā svīyā |

sāpi kathitā tribhedā mugdhā madhyā pragalbheti ||57||

prathamāvatīrṇa-yauvana-madana-vikārā ratau vāmā |

kathitā mṛduś ca māne samadhika-lajjāvatī mugdhā ||58||

madhyā vicitra-suratā prarūḍha-smara-yauvanā |

īṣat-pragalbha-vacanā madhyama-vrīḍitā matā ||59||

smarāndhā gāḍhatāruṇyā samasta-rata-kovidā |

bhāvonnatā dara-vrīḍā pragalbhākrānta-nāyakā ||60||

te dhīrā cāpy adhīrā ca dhīrādhīreti ṣaḍ-vidhe |

priyaṁ sotprāsa-vakroktyā madhyā dhīrā dahed ruṣā ||61||

dhīrādhīrā tu ruditair adhīrā puruṣoktibhiḥ |

pragalbhā yadi dhīrā syāc channa-kopākṛtis tadā ||62||

udāste surate tatra darśayanty ādarān bahiḥ |

dhīrādhīrā tu solluṇṭha-bhāṣitaiḥ khedayaty amum ||63||

tarjayet tāḍayed anyā pratyekaṁ tā api dvidhā |

kaniṣṭha-jyeṣṭha-rūpatvān nāyaka-praṇayaṁ prati ||64||

madhyā-pragalbhayor bhedās tasmād dvādaśa kīrtitāḥ |

mugdhā tv ekaiva tena syuḥ svīyābhedās trayodaśā ||65||

parakīyā dvidhā proktā paroḍhā kanyakā tathā |

yātrādi-nirastānyoḍhā kulaṭā galita-trapā ||66||

kanyā tv ajātopayamā sa-lajjā nava-yauvanā |

dhīrā kalā-pragalbhā syād veśyāsāmānya-nāyikā ||67||

nirguṇān api na dveṣṭi na rajyati guṇiṣv api |

vitta-mātraṁ samālokya sā rāgaṁ darśayed bahiḥ ||68||

kāmaṁ aṅgīkṛtam api parikṣīṇa-dhanaṁ naram |

mātrā niḥsārayed eṣā punaḥ-sandhāna-kāṅkṣayā ||69||

taskarāḥ ṣaṇḍakā mūrkhāḥ sukha-prāpta-dhanās tathā |

liṅginaś channa-kāmādyā asyāḥ prāyeṇa vallabhāḥ ||70||

eṣāpi madanāyattā kvāpi satyānurāgiṇī |

raktāyāṁ vā viraktāyāṁ ratam asyāṁ satyānurāgiṇī ||71||

avasthābhir bhavanty aṣṭāv etāḥ ṣoḍaśa-bheditāḥ |

svādhīna-bhartṛkā tadvat khaṇḍitāthābhisārikā ||72||

kalahāntaritā vipralabdhā proṣita-bhartṛkā |

anyā vāsaka-sajjā syād virahotkaṇṭhitā tathā ||73||

kānto rati-guṇākṛṣṭo na jahāti yad-antikam |

vicitra-vibhramāsaktā sā syāt svādhīna-bhartṛkā ||74||

pārśvam eti priyo yasyā anya-saṁyoga-cihnitaḥ |

sā khaṇḍiteti kathitā dhīrair īrṣyā-kaṣāyitā ||75||

abhisārayate kāntaṁ yā manmatha-vaśaṁvadā |

svayaṁ vābhisaraty eṣā dhīrair uktābhisārikā ||76||

saṁlīnā sveṣu gātreṣu mūkīkṛta-vibhūṣaṇā |

avaguṇṭhana-saṁvītā kulajābhisared yadi ||77||

vicitrojjvala-veṣā tu raṇan-nūpura-kaṅkaṇā |

pramoda-smera-vadanā syād veśyābhisared yadi ||78||

mada-skhalita-saṁlāpā vibhramotphulla-locanā |

āviddha-gati-sañcārā syāt preṣyābhisared yadi ||79||

kṣetraṁ vāṭī bhagna-devālayo dūtī-gṛhaṁ vanam |

mālā-pañcaḥ śmaśānaṁ ca nadyādīnāṁ taṭī tathā ||80||

evaṁ kṛtābhisārāṇāṁ puṁścalīnāṁ vinodane |

sthānāny aṣṭau tathā dhvānta-cchanne kutracid āśraye ||81||

cāṭukāram api prāṇa-nāthaṁ roṣād apāsya yā |

paścāt tāpam avāpnoti kalahāntaritā tu sā ||82||

priyaḥ kṛtvāpi saṅketaṁ yasyā nāyāti saṁnidhim |

vipralabdhā tu sā jñeyā nitāntam avamānitā ||83||

nānā-kārya-vaśād yasyā dūra-deśaṁ gataḥ patiḥ |

sā manobhava-duḥkhārtā bhavet proṣita-bhartṛkā ||84||

kurute maṇḍanaṁ yasyāḥ sajjite vāsa-veśmani |

sā tu vāsaka-sajjā syād vidita-priya-saṅgamā ||85||

āgantuṁ kṛta-citto’pi daivān nāyāti yat priyaḥ |

tad-anāgata-duḥkhārtā virahotkaṇṭhitā tu sā ||86||

iti sāṣṭāviṁśati-śatam uttama-madhyādhama-svarūpeṇa |

caturadhikāśīti-yutaṁ śata-trayaṁ nāyikā-bhedāḥ ||87||

kvacidanyonya-sāṅkaryam āsāṁ lakṣyeṣu dṛśyate |

itarā apy asaṅkhyās tā noktā vistara-śaṅkayā ||88||

yauvane sattvajās tāsām aṣṭāviṁśati-saṅkhyakāḥ |

alaṅkārās tatra bhāva-hāva-helās trayo’ṅgajāḥ ||89||

śobhā kāntiś ca dīptiś ca m ādhuryaṁ ca pragalbhatā |

audāryaṁ dhairyam ity ete saptaiva syur ayatnajāḥ ||90||

līlā vilāso vicchittir bibbokaḥ kilakiñcitam |

moṭṭāyitaṁ kuṭṭamitaṁ vibhramo lalitaṁ madaḥ ||91||

vihṛtaṁ tapanaṁ maugdhyaṁ vikṣepaś ca kutūhalam |

hasitaṁ cakitaṁ kelir ity aṣṭādaśa-saṅkhyakāḥ ||92||

svabhāvājāś ca bhāvādyā daśa puṁsāṁ bhavanty api |

nirvikārātmake citte bhāvaḥ prathama-vikriyā ||93||

bhrū-netrādi-vikārais tu sambhogecchā-prakāśakaḥ |

bhāva evālpa-saṁlakṣya-vikāro hāva ucyate ||94||

helātyanta-samālakṣya-vikāraḥ syāt sa eva tu |

rūpa-yauvana-lālitya-bhogādyair aṅga-bhūṣaṇam ||95||

saiva kāntir manmathāpyāyita-dyutiḥ |

kāntir evātivistīrṇā dīptir ity abhidhīyate ||96||

sarvāvasthā-viśeṣeṣu mādhuryaṁ ramaṇīyatā |

niḥsādhvasatvaṁ prāgalbhyam audāryaṁ vinayaḥ sadā ||97||

muktātma-ślāghanā dhairyaṁ manovṛttir acañcalā |

aṅgair veṣair alaṅkāraiḥ premibhir vacanair api ||98||

prīti-prayojaitair līlāṁ priyasyānukṛtiṁ viduḥ |

yānasthānāsanādīnāṁ mukha-netrādi-karmaṇām ||99||

viśeṣas tu vilāsaḥ syād iṣṭa-sandarśanādinā |

stokāpy ākalpa-racanā vicchittiḥ kānti-poṣa-kṛt |

bibbokas tv atigarveṇa vastunīṣṭe'py anādaraḥ ||100||

smita-śuṣka-rudita-hasita-trāsa-krodha-śramādīnām |

sāṅkaryaṁ kilakiñcitam īṣṭatama-saṅgamādijād dharṣāt ||101||

tad-bhāva-bhāvite citte vallabhasya kathādiṣu |

moṭṭāyitam iti prāhuḥ karṇa-kaṇḍūyanādikam ||102||

keśastanādharādīnāṁ grahe harṣe’pi sambhramāt |

āhuḥ kuṭṭamitaṁ nāma śiraḥ-kara-vidhūnanam ||103||

tvarayā harṣa-rāgāder dayitā-gamanādiṣu |

asthāne vibhramādīnāṁ vinyāso vibhramo mataḥ ||104||

sukumāratayāṅgānāṁ vinyāso lalitaṁ bhavet |

mado vikāraḥ saubhāgya-yauvanādy-avalepajaḥ ||105||

vaktavya-kāle’py avaco vrīḍayā vihṛtaṁ matam |

tapanaṁ priya-vicchede smara-vegottha-ceṣṭitam ||106||

ajñānād iva yā pṛcchā pratītasyāpi vastunaḥ |

vallabhasya puraḥ proktaṁ maugdhyaṁ tat-tattva-vedibhiḥ ||107||

bhūṣāṇām ardha-racanā mithyā viṣvag-avekṣaṇam |

rahasyākhyānam īṣāc ca vikṣepo dayitāntike ||108||

ramya-vastu-samāloke loltā syāt kutūhalam |

hasitaṁ tu vṛthā-hāso yauvanodbheda-sambhavaḥ ||109||

kuto’pi dayitasyāgre cakitaṁ bhaya-sambhramaḥ |

vihāre saha kāntena krīḍitaṁ kelir ucyate ||110||

dṛṣṭvā darśayati vrīḍāṁ sammukhaṁ naiva paśyati |

pracchannaṁ vā bhramantaṁ vātikrāntaṁ paśyati priyam ||111||

bahudhā pṛcchyamānāpi manda-mandam adhomukhī |

sagadgada-svaraṁ kiñcit priyaṁ prāyeṇa bhāṣate ||112||

anyaiḥ pravartitāṁ śaśvat sāvadhānā ca tat-kathām |

śṛṇoty anyatra dattākṣī priye bālānurāgiṇī ||113||

cirāya savidhe sthānaṁ priyasya bahu manyate |

vilocana-pathaṁ cāsya na gacchaty analaṅkṛtā ||114||

kvāpi kuntala-saṁvyāna-saṁyama-vyapadeśataḥ |

bāhu-mūlaṁ stanau nābhipaṅkajaṁ darśayet sphuṭam ||115||

ācchādayati vāg-ādyaiḥ priyasya paricārakān |

viśvasity asya mitreṣu bahu-mānaṁ karoti ca ||116||

sakhī-madhye guṇān brūte sva-dhanaṁ pradadāti ca |

supte svapiti duḥkhe’sya duḥkhaṁ dhatte sukhe sukham ||117||

sthitā dṛṣṭi-pathe śaśvat-priye paśyati dūrataḥ |

ābhāṣate parijanaṁ sammukhaṁ smara-vikriyam ||118||

yat kiñcid api saṁvīkṣya kurute hasitaṁ mudhā |

karṇa-kaṇḍūyanaṁ tadvat kavarī-mokṣa-saṁyamau ||119||

jṛmbhate sphoṭayaty aṅgaṁ bālam āśliṣya cumbati |

bhāle tathā vayasyāyā racayet tilaka-kriyām ||120||

aṅguṣṭhāgreṇa likhati sakṭākṣaṁ nirīkṣate |

daśati svādharaṁ cāpi brūte priyam adhomukhī ||121||

na muñcati ca taṁ deśaṁ nāyako yatra dṛśyate |

āgacchati gṛhaṁ tasya kārya-vyājena kenacit ||122||

dattaṁ kim api kāntena dhṛtvāṅge muhur īkṣate |

nityaṁ hṛṣyati tad-yoge viyoge malinā kṛśā ||123||

manyate bahu tac-chīlaṁ tat-priyaṁ manyate priyam |

prārthayaty alpa-mūlyāni suptā na parivartate ||124||

vikārān sāttvikān asya sammukhī nādhigacchati |

bhāṣate sūnṛtaṁ snigdhām anuraktā nitambinī ||125||

eteṣv adhika-lajjāni ceṣṭitāni nava-striyāḥ |

madhya-vrīḍāni madhyāyāḥ sraṁsamāna-trapāṇi tu ||126||

anya-striyāḥ pragalbhāyās tathā syur vāra-yoṣitaḥ |

lekhya-prasthāpanaiḥ snigdhair vīkṣitair mṛdu-bhāṣitaiḥ ||127||

dūtī-sampreṣaṇair nāryā bhāvābhivyaktir iṣyate |

dūtyaḥ sakhī naṭī dāsī dhātreyī prativeśinī ||128||

bālā pravrajitā kārūḥ śilpinyādyāḥ svayaṁ tathā |

kalā-kauśalam utsāho bhaktiś cittajñatā smṛtiḥ ||129||

mādhuryaṁ narma-vijñānaṁ vāgmitā ceti tad-guṇāḥ |

etā api yathaucityād uttamaādhama-madhyamāḥ ||130||

dhīrodhataḥ pāpakārī vyasanī pratināyakaḥ |

uddīpana-vibhāvās te rasam uddīpayanti ye ||131||

ālambanasya ceṣṭādyā deśa-kālādayas tathā |

udbuddhaṁ kāraṇaiḥ svaiḥ svari bahir bhāvaṁ prakāśayan ||132||

loke yaḥ kārya-rūpaḥ so’nubhāvaḥ kāvya-nāṭyayoḥ |

uktāḥ strīṇām alaṅkārā aṅgajāś ca svabhāvajāḥ ||133||

tad-rūpāḥ sāttvikā bhāvās tathā ceṣṭāḥ parā api |

vikārāḥ sattva-sambhūtāḥ sāttvikāḥ parikīrtitāḥ ||134||

sattva-mātrodbhavatvāt tu bhinnā apy anubhāvataḥ |

stambhaḥ svedo’tha romāñcaḥ svara-bhaṅgo’tha vepathuḥ ||135||

vaivarṇyam aśru-pralaya ity sāttvikāḥ smṛtāḥ |

stambhaś ceṣṭā-pratīghāto bhaya-harṣāmayādibhiḥ ||136||

vapur jalodgamaḥ svedo rati-gharma-śramādibhiḥ |

harṣādbhuta-bhayādibhyo romāñco roma-vikriyāḥ ||137||

mada-saṁmada-pīḍādyair vaisvaryaṁ gadgadaṁ viduḥ |

rāga-dveṣa-śramādibhyaḥ kampo gātrasya vepathuḥ ||138||

viṣāda-mada-roṣādyair varṇānyatvaṁ vivarṇatā |

aśru netrodbhavaṁ vāri krodha-duḥkha-praharṣajam ||139||

pralayaḥ sukha-duḥkhābhyāṁ ceṣṭā-jñāna-nirākṛtiḥ |

viśeṣād ābhimukhyena caraṇād vyabhicāriṇaḥ |

sthāyiny unmagna-nirmagnāstrayastriṁśac ca tad-bhidāḥ ||140||

nirvedāvega-dainya-śrama-mada-jaḍatā augrya-mohau vibodhaḥ

svapnāpasmāra-garvā maraṇam alasatāmarṣa-nidrāvahitthāḥ |

autsukyonmāda-śaṅkāḥ smṛti-mati-sahitā vyādhi-satrāsa-lajjā

harṣāsūyā-viṣādāḥ sadhṛti-capalatā glāni-cintā-vitarkāḥ ||141||

tattva-jñānāpad-īrṣyāder nirvedaḥ svāvamānanam |

dainya-cintāśru-niḥśvāsa-vaivarṇyocchvasitādi-kṛt ||142||

āvegaḥ sambhramas tatra varṣaje piṇḍitāṅgatā |

utpātaje srastatāṅge dhūmādyākulatāgnije ||143||

rāja-vidravajādes tu śastra-nāgādi-yojanam |

gajādeḥ stambhakampādi pāṁsvādyākulatānilāt ||144||

iṣṭād dharṣāḥ śuco’niṣṭāj jñeyāś cānye yathāyatham |

daurgatyādyair anaujasyaṁ dainyaṁ malinatādikṛt ||145||

khedo raty-adhva-gatyādeḥ śvāsa-nidrādi-kṛc chramaḥ |

saṁmohānanda-sambhedo mado madyopayogajaḥ ||146||

amunā cottamaḥ śete madhyo hasati gāyati |

adhama-prakṛtiś cāpi paruṣaṁ vakti roditi ||147||

apratipattir jaḍatā syād iṣṭāniṣṭa-darśana-śrutibhiḥ |

animiṣa-nayana-nirīkṣaṇa-tūṣṇīmbhāvādayas tatra ||148||

śauryāparādhādi-bhavaṁ bhavec caṇḍatvam ugratā |

tatra sveda-śiraḥ-kampa-tarjanā-tāḍanādayaḥ ||149||

moho vicittatā bhīti-duḥkhāvegānucintanaiḥ |

mūrcchanājñāna-patana-bhramaṇādarśanādi-kṛt ||150||

nidrāpagama-hetubhyo vibodhaś cetanāgamaḥ |

jṛmbhāṅga-bhaṅga-nayana-mīlanāṅgāvaloka-kṛt ||151||

svapno nidrām upetasya viṣayānubhavas tu yaḥ |

kopāvega-bhaya-glāni-sukha-duḥkhādi-kārakaḥ ||152||

manaḥ-kṣepas tv apasmāro grahādy-āveśanādijaḥ |

bhūpāta-kampa-prasveda-phena-lālādi-kārakaḥ ||153||

garvo madaḥ prabhāva-śrī-vidhyā-sat-kulatādijaḥ |

avajñā-sa-vilāsāṅga-darśanāvinayādi-kṛt ||154||

śarādyair maraṇaṁ jīva-tyāgo’ṅga-patanādi-kṛt |

ālasyaṁ śrama-garbhādyair jāḍyaṁ jṛmbhāsitādi-kṛt ||155||

nindākṣepāpamānāder amarṣo’bhiniviṣṭatā |

netra-rāga-śiraḥ-kampa-bhrū-bhaṅgottajanādi-kṛt ||156||

cetaḥ saṁmīlanaṁ nidrā śrama-klama-madādijā |

jṛmbhākṣi-mīlanocchvāsa-gātra-bhaṅgādi-kāraṇam ||157||

bhaya-gaurava-lajjāder harṣādyākāra-guptir avahitthā |

vyāpārāntara-sakty-anyathāvabhāṣaṇa-vilokanādi-karī ||158||

iṣṭānavāpter autsukyaṁ kāla-kṣepā-sahiṣṇutā |

citta-tāpa-tvarā-sveda-dīrgha-niḥśvasitādi-kṛt ||159||

citta-saṁmoha unmādaḥ kāma-śoka-bhayādibhiḥ |

asthāna-hāsa-rudita-gīta-pralapanādi-kṛt ||160||

para-krauryātma-doṣādyaiḥ śaṅkānarthasya tarkaṇam |

vaivarṇya-kampa-vaisvarya-pārśvālokāsya-śoṣa-kṛt ||161||

sadṛśa-jñāna-cintādyair bhrū-samunnayanādi-kṛt |

smṛtiḥ pūrvānubhūtārtha-viṣaya-jñānam ucyate ||162||

nīti-mārgānusṛtyāder artha-nirdhāraṇaṁ matiḥ |

smeratā dhṛti-satoṣau bahu-mānaś ca tad-bhavāḥ ||163||

vyādhir jvarādir vātādyair bhūmīcchotkampanādi-kṛt |

nirghāta-vidyud-ulkādyais trāsaḥ kampādi-kārakaḥ ||164||

dhārṣṭyābhāvo vrīḍā vadanānamanādi-kṛd durācārāt |

harṣas tv iṣṭāvāpter manaḥ-prasādo’śru-gadgadādi-karaḥ ||165||

asūyānya-guṇardhīnām auddhatyād asahiṣṇutā |

doṣodghoṣa-bhrū-vibhedāvajñā-krodheṅgitādi-kṛt ||166||

upāyābhāva-janmā tu viṣādaḥ sattva-saṅkṣayaḥ |

niḥśvāsocchvāsa-hṛt-tāpa-sahāyānveṣaṇādi-kṛt ||167||

jñānābhīṣṭāgamādyais tu sampūrṇa-spṛhatā dhṛtiḥ |

sauhitya-vacanollāsa-sahāsa-pratibhādi-kṛt ||168||

mātsarya-dveṣa-rāgādeś cāpalyaṁ tv anavasthitiḥ |

tatra bharsana-pāruṣya-svacchanācaraṇādayaḥ ||169||

ratyāyāsamanastāpa-kṣut-pipāsādi-sambhavā |

glānir niṣprāṇatā-kampa-kārśyānutsāhatādi-kṛt ||170||

dhyānaṁ cintā hitānāpteḥ śūnyatāśvāsana-tāpa-kṛt |

tarko vicāraḥ sandehād bhrūśiro’ṅguli-nartakaḥ ||171||

ratyādayo’py aniyate rase syur vyabhicāriṇaḥ |

śṛṅgāra-vīrayor hāso vīre krodhas tathā mataḥ ||172||

śānte jugupsā kathitā vyabhicāritayā punaḥ |

ity ādy-anyat samunnateyaṁ tathā bhāvita-buddhibhiḥ ||173||

aviruddhā viruddhā vā yaṁ tirodhātum akṣamāḥ |

āsvādāṅkura-kando’sau bhāvaḥ sthāyīti saṁmataḥ ||174||

ratir hāsaś ca śokaś ca krodhotsāhau bhayaṁ tathā |

jugupsā vismayaś cettham aṣṭau proktāḥ śamo’pi ca ||175||

ratir mano’nukūle’rthe manasaḥ pravaṇāyitam |

vāg-ādi-vaikṛtaiś ceto-vikāso hāsa iṣyate ||176||

iṣṭa-nāśādibhiś ceto-vaiklavyaṁ śoka-śabda-bhāk |

pratikūleṣu taikṣṇyasyāvabodhaḥ krodha iṣyate ||177||

kāryārambheṣu saṁrambhaḥ stheyānutsāha ucyate |

raudra-śaktyā tu janitaṁ citta-vaiklavyaṁ bhayam ||178||

doṣekṣaṇādibhir garhā jugupsā vismayodbhavā |

vividheṣu padārtheṣu loka-sīmātivartiṣu ||179||

visphāraś cetaso yas tu sa vismaya udāhṛtaḥ |

śamo nirīhāvasthāyāṁ svātma-viśrāmajaṁ sukham ||180||

nānābhinaya-sambandhān bhāvayanti rasān yataḥ |

tasmād bhāvā amī proktāḥ sthāyi-sañcāri-sāttvikāḥ ||181||

śṛṅgāra-hāsya-karuṇa-raudra-vīra-bhayānakāḥ |

bībhatso’dbhuta ity aṣṭau rasāḥ śāntas tathā mataḥ ||182||

śṛṅgaṁ hi manmathodbhedas tad āgamana-hetukaḥ |

uttama-prakṛti-prāyo rasaḥ śṛṅgāra iṣyate ||183||

paroḍhāṁ varjayitvātra veśyāṁ cānanurāgiṇīm |

ālambanaṁ nāyikāḥ syur dakṣiṇādyāś ca nāyakam ||184||

candra-candana-rolamba-rutādy-uddīpanaṁ matam |

bhrū-vikṣepa-kaṭākṣādir anubhāvaḥ prakīrtitaḥ ||185||

tyaktvaugrya-maraṇālasya-jugupsā-vyabhicāriṇaḥ |

sthāyi-bhāvo ratiḥ śyāma-varṇo’yaṁ viṣṇu-daivataḥ |

vipralambho’tha sambhoga ity eṣa dvividho mataḥ ||186||

yatra tu ratiḥ prakṛṣṭā nābhīṣṭam upaitai vipralambho’sau |

sa ca pūrva-rāga-māna-pravāsa-karuṇātmakaś caturdhā syāt ||187||

śravaṇād darśanād vāpi mithaḥ saṁrūḍha-rāgayoḥ |

daśā-viśeṣo yo’prāptau pūrvarāgaḥ sa ucyate ||188||

śravaṇaṁ tu bhavet tatra dūta-vandī-sakhī-mukhāt |

indrajāle ca citre ca sākṣāt svapne ca darśanam ||189||

abhilāṣaś cintā-smṛti-guṇa-kathanodvega-sampralāpāś ca |

unmādo’tha vyādhir jaḍatā mṛtir iti daśātra kāma-daśāḥ ||190||

abhilāṣaḥ spṛhā cintā prāpty-upāyādi-cintanam |

unmādaś cāparicchedaś cetanācetaneṣv api ||191||

alakṣya-vāk-pralāpaḥ syāc cetaso bhramaṇād bhṛśam |

vyādhis tu dīrgha-niḥśvāsa-pāṇḍutā-kṛśatādayaḥ ||192||

jaḍatā hīna-ceṣṭatvam aṅgānāṁ manasas tathā |

rasa-viccheda-hetutvān maraṇaṁ naiva varṇyate ||193||

jāta-prāyaṁ tu tad vācyaṁ cetasākāṅkṣitaṁ tathā |

varṇyate’pi yadi pratyujjīvanaṁ syād adūrataḥ ||194||

ādau vācyaḥ striyā rāgaḥ puṁsaḥ paścāt tad-iṅgitaiḥ |

nīlī kusumbhaṁ mañjiṣṭhā pūrvarāgo’pi ca tridhā ||195||

na cātiśobhate yan nāpaiti prema manogatam |

tan nīlī-rāgam ākhyātaṁ yathā śrī-rāma-sītayoḥ ||196||

kusumbha-rāgaṁ tat prāhur yad apaiti ca śobhate |

mañjiṣṭhā-rāgam āhus tad yan nāpaity atiśobhate ||197||

mānaḥ kopaḥ sa tu dvedhā praṇayerṣyā-samudbhavaḥ |

dvayoḥ praṇayamānaḥ syāt pramode sumahaty api ||198||

premṇaḥ kuṭila-gāmitvāt kopo yaḥ kāraṇaṁ vinā |

patyur anya-priyā-saṅge dṛṣṭe’thānumite śrute ||199||

īrṣyāmāno bhavet strīṇāṁ tatratv anumitis tridhā |

utsvapnāyita-bhogāṅka-gotra-skhalana-sambhavā ||200||

sāma bhedo’tha dānaṁ ca naty-upekṣe rasāntaram |

tad-bhaṅgāya patiḥ kuryāt ṣaḍ-upāyān iti kramāt ||201||

tatra priya-vacaḥ sāma bhedas tat-sakhy-upārjanam |

dānaṁ vyājena bhūṣādeḥ pādayoḥ patanaṁ natiḥ ||202||

sāmādau tu parikṣīṇe syād upekṣāvadhīraṇam |

rabhasa-trāsa-harṣādeḥ kopa-bhraṁśo rasāntaram ||203||

pravāso bhinna-deśitvaṁ kāryāc chāpāc ca sambhramāt |

tatrāṅga-cela-mālinyam eka-veṇī-dharaṁ śiraḥ ||204||

niḥśvāsocchvāsa-rudita-bhūmi-pātādi jāyate |

aṅgeṣv asauṣṭhavaṁ tāpaḥ pāṇḍutā kṛśatāruciḥ ||205||

adhṛtiḥ syād anālambas tan-mayonmāda-mūrcchanāḥ |

mṛtiś ceti kramāj jñeyā daśa smara-daśā iha ||206||

asauṣṭhavaṁ malāpattis tāpas tu viraha-jvaraḥ |

arucir vastu-vairāgyaṁ sarvatrārāgitā dhṛtiḥ ||207||

anālambanatā cāpi śūnyatā manasaḥ smṛtā |

tan-mayaṁ tat-prakāśo hi bāhyābhyantaratas tathā |

bhāvī bhavan bhūta iti tridhā syāt tatra kāryajaḥ ||208||

yūnor ekatarasmin gatavati lokāntaraṁ punar alabhye |

vimanāyate yadaikas tato bhavet karuṇa-vipralambhākhyaḥ ||209||

darśana-sparśanādīni niṣevete vilāsinau |

yatrānuraktāv anyonyaṁ sambhogo’yam udāhṛtaḥ ||210||

saṅkhyātum aśakyatayā cumbana-parirambhaṇādi-bahu-bhedāt |

ayam eka eva dhīraiḥ kathitaḥ sambhoga-śṛṅgāraḥ ||211||

tatra syād ṛtu-ṣaṭkaṁ candrādityau tathodayāsta-mayaḥ |

jala-keli-vana-vihāra-prabhāta-madhu-pāna-yāminī-prabhṛtiḥ ||212||

anulepana-bhūṣāḍyā vācyaṁ śuci medhyam anyac ca |

kathitaś caturvidho’sāv ānantaryāt tu pūrva-rāgādeḥ ||213||

vikṛtākāra-vāg-veṣā-ceṣṭādeḥ kuhukād bhavet |

hāsyo hāsa-sthāyi-bhāvaḥ śvetaḥ pramatha-daivataḥ ||214||

vikṛtākāra-vāk-ceṣṭaṁ yam ālokya hasej janaḥ |

tam atrālambanaṁ prāhus tac-ceṣṭoddīpanaṁ matam ||215||

anubhāvo’kṣi-saṅkoca-vadana-smeratādayaḥ |

nidrālasyāvahitthādyā atra syur vyabhicāriṇaḥ ||216||

jyeṣṭhānāṁ smita-hasite madhyānāṁ vihasitāvahasite ca |

nīcānām apahasitaṁ tathātihasitaṁ tad eṣa ṣaḍ-bhedaḥ ||217||

īṣad-vikāsi-nayanaṁ smitaṁ syād spanditādharam |

kiñcil lakṣa-dvijaṁ tatra hasitaṁ kathitaṁ budhaiḥ ||218||

madhura-svaraṁ vihasitaṁ sāṁsa-śiraḥ-kampam avahasitam |

apahasitaṁ sāsrākṣaṁ vikṣiptāṅgaṁ ca bhavaty atihasitam ||219||

yasya hāsaḥ sa cet kvāpi sākṣān naiva nibadhyate |

tathāpy eṣa vibhāvādi-sāmarthyād upalabhyate ||220||

abhedena vibhāvādi-sādhāraṇyāt pratīyate |

sāmājikais tato hāsya-raso’yam anubhūyate ||221||

iṣṭa-nāśād aniṣṭāpteḥ karuṇākhyo raso bhavet |

dhīraiḥ kapota-varṇo’yaṁ kathito yama-daivataḥ ||222||

śoko’tra sthāyi-bhāvaḥ syāc chocyam ālambanaṁ matam |

tasya dāhādikāvasthā bhaved uddīpanaṁ punaḥ ||223||

anubhāvā daiva-nindā-bhūpāta-kranditādayaḥ |

vaivarṇyocchvāsa-niḥśvāsa-stambha-pralapanāni ca ||224||

nirveda-mohāpasmāra-vyādhi-glāni-smṛti-śramāḥ |

viṣāda-jaḍatonmāda-cintādyā vyabhicāriṇaḥ ||225||

śoka-sthāyitayā bhinno vipralambhād ayaṁ rasaḥ |

vipralambhe ratiḥ sthāyī punaḥ-sambhoga-hetukaḥ ||226||

raudraḥ krodha-sthāyi-bhāvo rakto rudrādhidaivataḥ |

ālambanam aris tasya tac ceṣṭoddīpanaṁ matam ||227||

muṣṭi-prahāra-pātana-vikṛta-cchedāvadāraṇaiś caiva |

saṅgrāma-sambhramādyair asyoddīptir bhavet prauḍhā ||228||

bhrū-vibhaṅgauṣṭha-nirveśa-bāhu-sphoṭana-tarjanāḥ |

ātmāvadāna-kathanam āyudhotkṣepaṇāni ca ||229||

anubhāvās tathākṣepa-krūra-sandarśanādayaḥ |

ugratā-vega-romāñca-sveda-vepathavo madaḥ ||230||

mohāmarṣādayas tatra bhāvāḥ syur vyabhicāriṇaḥ |

raktāsya-netratā cātra bhedinī yuddha-vīrataḥ ||231||

uttama-prakṛtir vīra utsāha-sthāyi-bhāvakaḥ |

mahendra-daivato hema-varṇo’yaṁ samudāhṛtaḥ ||232||

ālambana-vibhāvās tu vijetavyādayo matāḥ |

vijetavyādi-ceṣṭādyās tasyoddīpana-rūpiṇaḥ |

anubhāvās tu tatra syuḥ sahāyānveṣaṇādayaḥ ||233||

sañcāriṇas tu dhṛti-mati-garva-smṛti-tarka-romāñcāḥ |

sa ca dāna-dharma-yuddhair dayayā ca samanvitaś caturdhā syāt ||234||

bhayānakau bhaya-sthāyi-bhāvo bhūtādhidaivataḥ |

strī-nīca-prakṛtiḥ kṛṣṇo matas tattva-viśāradaiḥ ||235||

yasmād utpadyate bhītis tad atrālambanaṁ matam |

ceṣṭā ghoratarās tasya bhaved uddīpanaṁ punaḥ ||236||

anubhāvo’tra vaivarṇya-gadgada-svara-bhāṣaṇam |

pralaya-sveda-romāñca-kampa-dik-prekṣaṇādayaḥ ||237||

jugupsāvega-saṁmoha-santrāsa-mlāni-dīnatāḥ |

śaṅkāpasmāra-sambhrānti-mṛtyvādyā vyabhicāriṇaḥ ||238||

jugupsā-sthāyi-bhāvas tu bībhatsaḥ kathyate rasaḥ |

nīla-varṇo mahā-kāla-daivato’yam udāhṛtaḥ ||239||

durgandha-māṁsa-rudhira-medāṁsyālambanaṁ matam |

tatraiva kṛmi-pātādyam uddīpanam udāhṛtam ||240||

niṣṭhīvanāsya-valana-netra-saṅkocanādayaḥ |

anubhāvās tatra matās tathā syur vyabhicāriṇaḥ ||241||

moho’pasmāra āvego vyādhiś ca maraṇādayaḥ |

adbhuto vismaya-sthāyi-bhāvo gandharva-daivataḥ ||242||

pīta-varṇo vastu lokātigam ālambanaṁ matam |

guṇānāṁ tasya mahimā bhaved uddīpanaṁ punaḥ ||243||

stambhaḥ svedo’tha romāñca-gadgada-svara-sambhramāḥ |

tathā netra-vikāsādyā anubhāvāḥ prakīrtitāḥ ||244||

vitarkāvega-sambhrānti-harṣādyā vyabhicāriṇaḥ |

śāntaḥ śama-sthāyi-bhāva uttama-prakṛtir mataḥ ||245||

kundendu-sundara-cchāyaḥ śrī-nārāyaṇa-daivataḥ |

anityatvādināśeṣa-vastu-niḥsāratā tu yā ||246||

paramātma-svarūpaṁ vā tasyālambanam iṣyate |

puṇyāśramaharikṣetra-tīrtha-ramya-vanādayaḥ ||247||

mahā-puruṣa-saṅgādyās tasyoddīpana-rūpiṇaḥ |

romāñcādyānubhāvās tathā syur vyabhicāriṇaḥ ||248||

nirveda-harṣa-smaraṇam atibhūta-dayādayaḥ |

nirahaṅkāra-rūpatvād dayā-vīrādir eṣa no ||249||

yukta-viyukta-daśāyām avasthito yaḥ śamaḥ sa eva yataḥ |

rasatām eti tad asmin sañcāryādeḥ sthitiś ca na viśuddhā ||250||

sphuṭaṁ camatkāritayā vatsalaṁ ca rasaṁ viduḥ |

sthāyī vatsalatā snehaḥ putrādy-ālambanaṁ matam ||251||

uddīpanāni tac ceṣṭā vidyā-śaurya-dayādayaḥ |

āliṅganāṅga-saṁsparśa-śiraś cumbanam īkṣaṇam ||252||

pulakānanda-bāṣpādyā anubhāvāḥ prakīrtitāḥ |

sañcāriṇo’niṣṭa-śaṅkā-harṣa-garvādayo matāḥ ||253||

padma-garbha-cchavir varṇo daivataṁ loka-mātaraḥ |

ādyaḥ karuṇa-bībhatsa-raudra-vīra-bhayānakaiḥ ||254||

bhayānakena karuṇenāpi hāsyo virodha-bhāk |

karuṇo hāsya-śṛṅgāra-rasābhyām api tādṛśaḥ ||255||

raudras tu hāsya-śṛṅgāra-bhayānaka-rasair api |

bhayānakena śāntena tathā vīra-rasaḥ smṛtaḥ ||256||

śṛṅgāra-vīra-raudrākhya-hāsya-śāntair bhayānakaḥ |

śāntas tu vīra-śṛṅgāra-raudra-hāsya-bhayānakaiḥ ||257||

śṛṅgāreṇa tu bībhatsa ity ākhyātā virodhitā |

kuto’pi kāraṇāt kvāpi sthiratām upayann api ||258||

unmādādir na tu sthāyī na pātre sthairyam eti yat |

rasa-bhāvau tad-ābhāsau bhāvasya praśamodayau ||259||

sandhiḥ śabalatā ceti sarve’pi rasanād rasāḥ |

sañcāriṇaḥ pradhānāni devādi-viṣayā ratiḥ ||260||

udbuddha-mātraḥ sthāyī ca bhāva ity abhidhīyate |

yathā marica-khaṇḍāder ekībhāve prapāṇake ||261||

udrekaḥ kasyacit kvāpi tathā sañcāriṇo rase |

anaucitya-pravṛttatva ābhāso rasa-bhāvayoḥ ||262||

upanāyaka-saṁsthāyāṁ muni-guru-patnī-gatāyāṁ ca |

nāyaka-viṣayāyāṁ ratau tathānubhaya-niṣṭhāyām ||263||

pratināyaka-niṣṭhatve tadvad adhama-pātra-tiryag-ādi-gate |

śṛṅgāre’anucityaṁ raudre gurv-ādi-gata-kope ||264||

śānte ca hīna-niṣṭhe gurv-ādy ālambane hāsye |

brahma-vadhādy-utsāhe’dhama-pātra-gate tathā vīre ||265||

uttama-pātra-gatatve bhayānake jñeyam evam anyatra |

bhāvābhāso lajjādike tu veśyādi-viṣaye syāt ||266||

bhāvasya śāntāv udaye sandhi-miśritayoḥ kramāt |

bhāvasya śāntir udayaḥ sandhiḥ śabalatā matā ||267||

iti sāhitya-darpaṇe rasādi-nirūpaṇo nāma

tṛtīyaḥ paricchedaḥ

||3||

 —o)0(o—

(4)

## caturthaḥ paricchedaḥ

# dhvani-nirṇayaḥ

kāvyaṁ dhvanir guṇībhūta-vyaṅgaṁ ceti dvidhā matā |

vācyātiśayini vyaṅgyo dhvanis tat kāvyam uttamam ||1||

bhedau dhvaner api dvāv udīritau lakṣaṇābhidhā-mūlau |

avivakṣita-vācyo’nyo vivakṣitānya-para-vācyaś ca ||2||

arthāntaraṁ saṅkramite vācye’tyantaṁ tiraskṛte |

avivakṣita-vācyo’pi dhvanir dvaividhyam ṛcchati ||3||

vivakṣitābhidheyo’pi[[1]](#footnote-2) dvibhedaḥ prathamaṁ mataḥ |

asaṁlakṣya-kramo yatra vyaṅgyo lakṣya-kramas tathā ||4||

tatrādyo rasa-bhāvādir eka evātra gaṇyate |

eko’pi bhedo’nantatvāt saṅkhyeyas tasya naiva yat ||5||

śabdārthobhaya-śakty-utthe vyaṅgyo’nusvāna-sannibhe |

dhvanir lakṣya-krama-vyaṅgyas trividhaḥ kathito budhaiḥ ||6||

vastv alaṅkāra-rūpatvāc chabda-śakty-udbhavo dvidhā |

vastu vālaṅkṛtir veti dvidhārthaḥ sambhavī svataḥ ||7||

kaveḥ prauḍhokti-sikto vā tan nibaddhasya veti ṣaṭ |

ṣaḍbhis tair vyajyamānas tu vastv alaṅkāra-rūpakaḥ ||8||

artha-śakty-udbhavo vyaṅgyo yāti dvādaśa-bhedataḥ |

ekaḥ śabdārtha-śakty-utthe tad aṣṭadaśadhā dhvaniḥ ||9||

vākye śabdārtha-śakty-utthas tad anye pada-vākyayoḥ |

prabandhe'pi mato dhīrair artha-śakty-udbhavo dhvaniḥ ||10||

padāṁśa-varṇa-racanā-prabandheṣv asphuṭa-kramaḥ |

tad evam eka-pañcāśad bhedās tasya dhvaner matāḥ ||11||

saṅkareṇa tri-rūpeṇa saṁsṛṣṭyā vāpy anekadhā |

vedakhābdhi-śarāḥ śuddhair iṣu-bāṇāgni-śāyakāḥ ||12||

aparaṁ tu guṇī-bhūta-vyaṅgyaṁ vācyād anuttame vyaṅgye |

tatra syād itarāṅgaṁ kākvākṣiptaṁ ca vācya-siddha-vyaṅgyam ||13||

sandigdha-prādhānyaṁ tulya-prādhānyam asphuṭam agūḍham |

vyaṅgyam asundaram evaṁ bhedās tasyoditā aṣṭau ||14||

iti sāhitya-darpaṇe

dhvani-guṇībhūta-vyaṅgyākhya-kāvya-bheda-nirūpaṇo nāma

caturthaḥ paricchedaḥ

||4||

 —o)0(o—

(5)

## pañcamaḥ paricchedaḥ

vṛttīnāṁ viśrānter abhidhātāt paryalakṣaṇākhyānām |

aṅgīkāryā turyā vṛttir bodhe rasādīnām ||1||

boddhṛ-svarūpa-saṅkhyā-nimitta-kārya-pratīti-kālānām |

āśraya-viṣayādīnāṁ bhedād bhinno’bhidheyato vyaṅgyaḥ ||2||

prāg asattvād rasāder no bodhike lakṣaṇābhidhe |

kiṁ ca mukhyārtha-bādhasya virahād api lakṣaṇā ||3||

nānumānaṁ rasādīnāṁ vyaṅgyānāṁ bodhana-kṣamam |

ābhāsatvena hetūnāṁ smṛtir na ca rasādi-dhīḥ ||4||

sā ceyaṁ vyañjanā-nāma vṛttir ity ucyate budhaiḥ |

rasa-vyaktau punar vṛttiṁ rasanākhyāṁ pare viduḥ ||5||

iti sāhitya-darpaṇe

vyañjanā-vyapāra-nirūpaṇo nāma

pañcamaḥ paricchedaḥ

||5||

 —o)0(o—

(6)

## ṣaṣṭhaḥ paricchedaḥ

dṛśya-śravyatva-bhedena punaḥ kāvyaṁ dvidhā matam |

dṛśyaṁ tatrābhineyaṁ tad-rūpāropāt tu rūpakam ||1||

bhaved abhinayo’vasthānukāraḥ sa caturvidhaḥ |

āṅgiko vācikaś caivam āhāryaḥ sāttvikas tathā ||2||

nāṭakam atha prakaraṇaṁ bhāṇa-vyāyoga-samavakāra-ḍimāḥ |

īhāmṛgāṅka-vīthyaḥ prahasanam iti rūpakāṇi daśa ||3||

nāṭikā troṭakaṁ goṣṭhī saṭṭakaṁ nāṭya-rāsakam |

prasthānollāpya-kāvyāni preṅkhaṇaṁ rāsakaṁ tathā ||4||

saṁlāpakaṁ śrī-gaditaṁ śilpakaṁ ca vilāsikā |

durmallikā prakaraṇī hallīśako bhāṇiketi ca ||5||

aṣṭādaśa prāhur uparūpakāṇi manīṣiṇaḥ |

vinā viśeṣaṁ sarveṣāṁ lakṣma nāṭakavan matam ||6||

nāṭakaṁ khyāta-vṛttaṁ syāt pañca-sandhi-samanvitam |

vilāsa-rddhyādi-guṇavad yuktaṁ nānā-vibhūtibhiḥ ||7||

sukha-duḥkha-samudbhūti nānā-rasa-nirantaram |

pañcādikā daśa-parās tatrāṅkāḥ parikīrtitāḥ ||8||

prakhyāta-vaṁśo rājarṣi-dhīrodāttaḥ pratāpavān |

divyo’tha divyādivyo vā guṇavān nāyako mataḥ ||9||

eka eva bhaved aṅgī śṛṅgāro vīra eva vā |

aṅgam anye rasāḥ sarve kāryo nirvahaṇe’dbhutaḥ ||10||

catvāraḥ pañca vā mukhyāḥ kārya-vyāpṛta-pūruṣāḥ |

gopucchāgra-samāgraṁ tu bandhanaṁ tasya kīrtitam ||11||

pratyakṣa-netṛ-carito rasa-bhāva-samujjvalaḥ |

bhaved agūḍha-śabdāthaḥ kṣudra-cūrṇaka-saṁyutaḥ ||12||

vicchinnāvāntaraikārthaḥ kiñcit saṁlagna-bindukaḥ |

yukto na bahubhiḥ kāryair bīja-saṁhṛtimān na ca ||13||

nānā-vidhāna-saṁyukto nātipracura-padyavān |

āvaśyakānāṁ kāryāṇām avordhād vinirmitaḥ ||14||

nāneka-dina-nirvartya-kathayā samprayojitaḥ |

āsanna-nāyakaḥ pātrair yuktas tri-caturais tathā ||15||

dūrāhvānaṁ vadho yuddhaṁ rājyadeśādi-viplavaḥ |

vivāho bhojanaṁ śāpotsargau mṛtyū rataṁ tathā ||16||

danta-cchedyaṁ nakha-cchedyam anyad vrīḍākaraṁ ca yat |

śayanādhara-pānādi nagarādy-avarodhanam ||17||

snānānulepane caibhir varjito nātivistaraḥ |

devī-parijanādīnām amātya-vaṇijām api ||18||

pratyakṣa-citra-caritair yukto bhāva-rasodbhavaiḥ |

anta-niṣkrānta-nikhila-pātro’ṅka iti kīrtitaḥ ||19||

aṅkodara-praviṣṭo yo raṅga-dārā-mukhādimān |

aṅko’paraḥ sa garbhāṅkaḥ sa-bījaḥ phalavān api ||20||

tatra pūrvaṁ pūrva-raṅgaḥ sabhā-pūjā tataḥ param |

kathanaṁ kavi-saṁjñāder nāṭakasyāpy athāmukham ||21||

yan nāṭya-vastunaḥ pūrvaṁ raṅga-vighnopaśāntaye |

kuśīlavāḥ prakurvanti pūrva-raṅgaḥ sa ucyate ||22||

pratyāhārādikāny aṅgāny asya bhūyāṁsi yadyapi |

tathāpy avaśyaṁ kartavyā nāndī vighnopaśāntaye ||23||

āśīr-vacana-saṁyuktā stutir yasmāt prayujyate |

deva-dvija-nṛpādīnāṁ tasmān nāndīti saṁjñitā ||24||

māṅgalya-śaṅkha-candrābja-koka-kairava-śaṁsinī |

padair yuktā dvādaśabhir aṣṭābhir vā padair uta ||25||

pūrva-raṅgaṁ vidhāyaiva sūtradhāro nivartate |

praviśya sthāpakas tadvat kāvyam āsthāpayet tataḥ ||26||

divya-martye sa tad-rūpo miśram anyataras tayoḥ |

sūcayed vastu bījaṁ vā mukhaṁ pātram athāpi vā ||27||

raṅgaṁ prasādya madhuraiḥ ślokaiḥ kāvyārtha-sūcakaiḥ |

rūpakasya kaver ākhyāṁ gotrādyāpi sa kīrtayet ||28||

ṛtuṁ ca kañcit prāyeṇa bhāratīṁ vṛttim āśritaḥ |

bhāratī saṁskṛta-prāyo vāg-vyāpāro naṭāśrayaḥ ||29||

tasyāḥ prarocanā vīthī tathā prahasanāmukhe |

aṅgāny atronmukhīkāraḥ praśaṁsātaḥ prarocanā ||30||

naṭī vidūṣāko vāpi pāripārśvika eva vā |

sūtradhāreṇa sahitāḥ saṁlāpaṁ yatra kurvate ||31||

citarir vākyaiḥ svakāryotthaiḥ prastutākṣepibhir mithaḥ |

āmukhaṁ tat tu vijñeyaṁ nāmnā prastāvanāpi sā ||32||

uddhātyakaḥ kathoddhātaḥ prayogātiśayas tathā |

pravartakā-lagite pañca prastāvanābhidāḥ ||33||

padāni tv agatārthāni tad-artha-gataye narāḥ |

yojayanti padair anyaiḥ sa uddhātyaka ucyate ||34||

sūtradhārasya vākyaṁ vā samādāyārtham asya vā |

bhavet pātra-praveśaś cet kathodghātaḥ sa ucyate ||35||

yadi prayoga ekasmin prayogo’nyaḥ prayujyate |

tena pātra-praveśaś cet prayogātiśayas tadā ||36||

kālaṁ pravṛttam āśritya sūtra-dhṛg yatra varṇayet |

tad-āśrayaś ca pātrasya praveśas tat-pravartakam ||37||

yatraikatra samāveśāt kāryam anyat prasādhyate |

prayoge khalu taj jñeyaṁ nāmnāvalagitaṁ budhaiḥ ||38||

yojyāny atra yathā-lābhaṁ vīthy-aṅgānītarāṇy api |

nepathoktaṁ śrutaṁ yatra tv ākāśa-vacanaṁ tathā ||39||

samāśrityāpi kartavyam āmukhaṁ nāṭakādiṣu |

eṣām āmukha-bhedānām ekaṁ kañcit prayojayet ||40||

tenārtham atha pātraṁ vā samākṣipyaiva sūtra-dhṛk |

prastāvanānte nirgacchet tato vastu prayojayet ||41||

idaṁ punar vastu budhair dvividhaṁ parikalpyate |

ādhikārikam ekaṁ syāt prāsaṅgikam athāparam ||42||

adhikāraḥ phale svāmyam adhikārī ca tat-prabhuḥ |

tasyetivṛttaṁ kavibhir ādhikārikam ucyate ||43||

asyopakaraṇarthaṁ tu prāsaṅgikam itīṣyate |

patākā-sthānakaṁ yojyaṁ suvicāryeha vastuni ||44||

yatrārthe cintite’nyasmiṁs tal-liṅgo’nyaḥ prayujyate |

āgantukena bhāvena patākā-sthānakaṁ tu tat ||45||

sahasaivārtha-sampattir guṇavaty upacārataḥ |

patākā-sthānakam idaṁ prathamaṁ parikīrtitam ||46||

vacaḥ sātiśayaṁ śliṣṭaṁ nānā-bandha-samāśrayam |

patākā-sthānakam idaṁ dvitīyaṁ parikīrtitam ||47||

arthopakṣepakaṁ yat tu līnaṁ sa-vinayaṁ bhavet |

śliṣṭa-pratyuttaropetaṁ tṛtīyam idam ucyate ||48||

dvy-artho vacana-vinyāsaḥ suśliṣṭaḥ kāvya-yojitaḥ |

pradhānārthāntarākṣepī patākā-sthānakaṁ param ||49||

yat syād anucitaṁ vastu nāyakasya rasasya vā |

viruddhaṁ tat parityājyam anyathā vā prakalpayet ||50||

aṅkeṣv adarśanīyā yā vaktavyaiva ca saṁmatā |

yā ca syād varṣa-paryantaṁ kathā dina-dvayādijā ||51||

anyā ca vistarā sūcyā sārthopakṣepair budhaiḥ |

varṣād ūrdhvaṁ tu yad vastu tat syād varṣād adhobhavam ||52||

dināvasāne kāryaṁ yad dine naivopapadyate |

arthopakṣepakair vācyam aṅka-cchedaṁ vidhāya tat ||53||

arthopakṣepakāḥ pañca viṣkambhaka-praveśakau |

cūlikāṅkāvatāro’tha syād aṅka-mukham ity api ||54||

vṛtta-vartiṣyamāṇānāṁ kathāṁśānāṁ nidarśakaḥ |

saṅkṣiptārthas tu viṣkambha ādāv aṅkasya darśitaḥ ||55||

madhyena madhyamābhyāṁ vā pātrābhyāṁ samprayojitaḥ |

śuddhaḥ syāt sa tu saṅkīrṇo nīca-madhyama-kalpitaḥ ||56||

praveśako’nudāttoktyā nīca-pātra-prayojitaḥ |

aṅka-dvayāntar vijñeyaḥ śeṣaṁ viṣkambhake yathā ||57||

antar-javanikā-saṁsthaiḥ sūcanārthasya cūlikā |

aṅkānte sūcitaḥ pātrais tad-aṅkasyāvibhāgataḥ ||58||

yatrāṅko’vataraty eṣo’ṅkāvatāra iti smṛtaḥ |

yatra syād aṅka ekasminn aṅkānāṁ sūcanākhilā ||59||

tad-aṅka-mukham ity āhur bījārtha-khyāpakaṁ ca tat |

aṅkānta-pātrair vāṅkāsyaṁ chinnāṅkasyārtha-sūcanāt ||60||

apekṣitaṁ parityājyaṁ nīrasaṁ vastu vistaram |

yadā sandarśayec cheṣam āmukhānantaraṁ tadā ||61||

kāryo viṣkambhako nāṭya āmukhākṣipta-pātrakaḥ |

yadā tu sarasaṁ vastu mūlād eva pravartate ||62||

ādāv eva tadāṅke syād āmukhākṣepa-saṁśrayaḥ |

viṣkambhakādyair api no vadho vācyo’dhikāriṇaḥ ||63||

anyo’nyena tirodhānaṁ na kuryād rasa-vastunoḥ |

bījaṁ binduḥ patākā ca prakarī kāryam eva ca ||64||

artha-prakṛtayaḥ pañca jñātvā yojyā yathā-vidhi |

alpa-mātraṁ samuddiṣṭaṁ bahudhā yad visarpati ||65||

phalasya prathamo hetur bījaṁ tad abhidhīyate |

avāntarārtha-vicchede bindur accheda-kāraṇam ||66||

vyāpi prāsāṅgikaṁ vṛttaṁ patākety abhidhīyate |

patākā-nāyakasya syān na svakīyaṁ phalāntaram ||67||

garbhe sandhau vimarśe vā virvāhas tasya jāyate |

prāsaṅgikaṁ pradeśasthaṁ caritaṁ prakarī matā ||68||

prakarī nāyakasya syān na svakīyaṁ phalāntaram |

apekṣitaṁ tu yat sādhyam ārambho yan nibandhanaḥ ||69||

samāpanaṁ tu yat-siddhyai tat kāryam iti saṁmatam |

avasthāḥ pañca kāryasya prārabdhasya phalārthibhiḥ ||70||

ārambha-yatna-prāpty-āśā-niyatāpti-phalāgamāḥ |

bhaved ārabhya autsukyaṁ yan mukhya-phala-siddhaye ||71||

prayatnas tu phalāvāptau vyāpāro’titvarānvitaḥ |

upāyāpāya-śaṅkābhyāṁ prāpty-āśā prāpti-sambhavaḥ ||72||

apāyābhāvataḥ prāptir niyatāptis tu niścitā |

sāvasthā phala-yogaḥ syād yaḥ samagra-phalodayaḥ ||73||

yathā-saṅkhyam avasthābhir ābhir yogāt tu pañcabhiḥ |

pañcadhaivetivṛttasya bhāgāḥ syuḥ pañca sandhayaḥ ||74||

antaraikārtha-sambandhaḥ sandhir ekāntaye sati |

mukhaṁ pratimukhaṁ garbho vimarśa upasaṁhṛtiḥ ||75||

iti pañcāsya bhedāḥ syuḥ kramāl lākṣaṇam ucyate |

yatra bīja-samutpattir nānārtha-rasa-sambhavā ||76||

prārambheṇa samāyuktā tan mukhaṁ parikīrtitam |

phala-pradhānopāyasya mukha-sandhi-niveśinaḥ ||77||

lakṣyālakṣya ivodbhedo yatra pratimukhaṁ ca tat |

phala-pradhānopāyasya prāg-udbhinnasya kiñcana ||78||

garbho yatra samudbhedo hrāsānveṣaṇavān muhuḥ |

yatra mukhya-phalopāya udbhinno garbhato’dhikaḥ ||79||

śāpādyaiḥ sāntarāyaś ca sa vimarśa iti smṛtaḥ |

bījavanto mukhādy-arthā viprakīrṇā yathāyatham ||80||

ekārtham upanīyante yatra nirvahaṇaṁ hi tat |

upakṣepaḥ parikaraḥ parinyāso vilobhanam ||81||

yuktiḥ prāptiḥ samādhānaṁ vidhānaṁ paribhāvanā |

udbhedaḥ karaṇaṁ bheda etāny aṅgāni vai mukhe ||82||

kāvyārthasya samutpattir upakṣepa iti smṛtaḥ |

samutpannārtha-bāhulyaṁ jñeyaḥ parikaraḥ punaḥ ||83||

tan-niṣpattiḥ parinyāsaḥ guṇākhyānaṁ vilobhanam |

sampradhāraṇam arthānāṁ yuktiḥ prāptiḥ sukhāgamaḥ ||84||

bījasyāgamanaṁ yat tu tat samādhānam ucyate |

sukha-duḥkha-kṛto yo’rthas tad vidhānam iti smṛtam ||85||

kutūhalottarā vācaḥ proktā tu paribhāvanā |

bījārthasya prarohaḥ syād udbhedaḥ karaṇaṁ punaḥ ||86||

prakṛtārtha-samārambhaḥ bhedaḥ saṁhata-bhedanam |

vilāsaḥ parisarpaś ca vidhutaṁ tāpanaṁ tathā ||87||

narma narma-dyutiś caiva tathā pragamanaṁ punaḥ |

virodhaś ca pratimukhe tathā syāt paryupāsanam ||88||

puṣpaṁ vajram upanyāso varṇa-saṁhāra ity api |

samīhā rati-bhogārthā vilāsa iti kathyate ||89||

iṣṭa-naṣṭānusaraṇaṁ parisarpaś ca kathyate |

kṛtasyānunayasyādau vidhutaṁ tv aparigrahaḥ ||90||

upāyādarśanaṁ yat tu tāpanaṁ nāma tad bhavet |

parihāsa-vaco narma dhṛtis tu parihāsa-jā ||91||

narma-dyutiḥ pragamanaṁ vākyaṁ syād uttarottaram |

virodho vyasana-prāptiḥ kruddhasyānunayaḥ ||92||

syāt paryupāsanaṁ puṣpaṁ viśeṣa-vacanaṁ matam |

pratyakṣa-niṣṭhuraṁ vajram upanyāsaḥ prasādanam ||93||

cāturvarṇyopagamanaṁ varṇa-saṁhāra iṣyate |

abhūtāharaṇaṁ mārgo rūpodāharaṇe kramaḥ ||94||

saṅgrahaś cānumānaṁ ca prārthanā kṣiptir eva ca |

troṭakādhibalodvegā garbhe syur vidravas tathā ||95||

tatra vyājāśrayaṁ vākyam abhūtāharaṇaṁ matam |

tattvārtha-kathanaṁ mārgo rūpaṁ vākyaṁ vitarkavat ||96||

udāharaṇam utkarṣa-yuktaṁ vacanam ucyate |

bhāva-tattvopalabdhis tu kramaḥ syāt saṅgrahaḥ punaḥ ||97||

sāma-dānārtha-sampanno liṅgād ūho’numānatā |

rati-harṣotsavānāṁ tu prārthanaṁ prārthanā bhavet ||98||

rahasyārthasya tad-bhedaḥ kṣiptiḥ syāt toṭakaṁ punaḥ |

saṁrabdha-vāk adhibalam abhisandhi-cchalena yaḥ ||99||

nṛpādi-janitā bhītir udvegaḥ parikīrtitaḥ |

śaṅkā-bhaya-trāsa-kṛtaḥ sambhramo vidravo mataḥ ||100||

apavādo’tha saṁpheṭo vyavasāyo dravo dyutiḥ |

śaktiḥ prasaṅgaḥ khedaś ca pratiṣedho virodhanam ||101||

prarocanā vimarśe syād ādānaṁ chādanaṁ tathā |

doṣa-prakhyāpavādaḥ syāt saṁpheṭo roṣa-bhāṣaṇam ||102||

vyavasāyas tu vijñeyaḥ pratijñā-hetu-sambhavaḥ |

dravā guru-vyatikrāntiḥ śokāvegādi-sambhavā ||103||

tarjanodvejane proktā dyutih śaktiḥ punar bhavet |

virodhasya praśamanaṁ prasaṅgo guru-kīrtanam ||104||

manaś ceṣṭā-samutpannaḥ śramaḥ kheda iti smṛtaḥ |

īpsitārtha-pratīghātaḥ pratiṣedha itīṣyate ||105||

kāryātyayopagamanaṁ virodhanam iti smṛtam |

prarocanā tu vijñeyā saṁhārārtha-pradarśinī ||106||

kārya-saṅgraha ādānaṁ tad āhuś chādanaṁ punaḥ |

kāryārtham apamānādeḥ sahanaṁ khalu yad bhavet ||107||

sandhir vibodho grathanaṁ nirṇayaḥ paribhāṣaṇam |

kṛtiḥ prasāda ānandaḥ samayo’py upagūhanam ||108||

bhāṣaṇaṁ pūrva-vākyaṁ ca kāvya-saṁhāra eva ca |

praśastir iti saṁhāre jñeyāny aṅgāni nāmataḥ ||109||

bījopagamanaṁ sandhiḥ vibodhaḥ kārya-mārgaṇam |

upanāyasas tu kāryāṇāṁ grathanaṁ nirṇayaḥ punaḥ ||110||

anubhūtārtha-kathanaṁ vadanti paribhāṣaṇam |

parivāda-kṛtaṁ vākyaṁ labdhārtha-śamanaṁ kṛtiḥ ||111||

śuśrūṣādiḥ prasādaḥ syād ānando vāñchitāgamaḥ |

samayo duḥkha-niryāṇaṁ tad bhaved upagūhanam ||112||

yat syād adbhuta-samprāptiḥ sāma-dānādi bhāṣaṇam |

pūrva-vākyaṁ tu vijñeyaṁ yathoktārthopadarśanam ||113||

vara-pradāna-samprāptiḥ kāvya-saṁhāra iṣyate |

nṛpa-deśādi-śāntis tu praśastir abhidhīyate ||114||

catuḥ-ṣaṣṭi-vidhaṁ hy etad aṅgaṁ proktaṁ manīṣibhiḥ |

kuryād aniyate tasya sandhāv api niveśanam ||115||

rasānuguṇatāṁ vīkṣya rasasyaiva hi mukhyatā |

iṣṭārtha-racanāścarya-lābho vṛttānta-vistaraḥ ||116||

rāga-prāptiḥ prayogasya gopyānāṁ gopanaṁ tathā |

prakāśanaṁ prakāśyānām aṅgānāṁ ṣaḍ-vidhaṁ phalam ||117||

aṅga-hīno naro yadvan naivārambha-kṣamo bhavet |

aṅga-hīnaṁ tathā kāvyaṁ na prayogāya yujyate ||118||

sampādayetāṁ sandhy-aṅgaṁ nāyaka-pratināyakau |

tad-abhāve patākādyās tad-abhāve tathetarat ||119||

rasa-vyaktim apekṣyaiṣām aṅgānāṁ saṁniveśanam |

na tu kevalayā śāstra-sthiti-sampādanecchayā ||120||

aviruddhaṁ tu yad vṛttaṁ rasādi-vyaktaye’dhikam |

tad apy anyathayed dhīmān vaded vā kadācana ||121||

śṛṅgāre kauśikī vīre sāttvaty ārabhaṭī punaḥ |

rase raudre ca bībhatse vṛttiḥ sarvatra bhāratī ||122||

catasro vṛttayo hy etāḥ sarva-nāṭyasya mātṛkāḥ |

syur nāyikādi-vyāpāra-viśeṣā nāṭakādiṣu ||123||

yā ślakṣṇa-nepathya-viśeṣa-citrā

strī-saṅkulā puṣkala-nṛtya-gītā |

kāmopabhoga-prabhavopacārā

sā kaiśikī cāru-vilāsa-yuktā ||124||

narma ca narma-sphūrjo narma-sphoṭo’tha narma-garbhaś ca |

catvāry aṅgāny asyā vaidagdhya-krīḍitaṁ narma ||125||

iṣṭa-janāvarjana-kṛt tac cāpi trividhaṁ matam |

vihitaṁ śuddha-hāsyena sa-śṛṅgāra-mayena ca ||126||

narma-sphūrjaḥ sukhārambho bhayānto nava-saṅgamaḥ |

narma-sphoṭo bhāva-leśaiḥ sūcitālpa-raso mataḥ ||127||

narma-garbho vyavahṛtir netuḥ pracchanna-vartinaḥ |

sāttvatī bahulā sattva-śaurya-tyāga-dayārjavaiḥ ||128||

saharṣā kṣudra-śṛṅgārā viśokā sādbhutā tathā |

utthāpako’tha sāṅghātyaḥ saṁlāpaḥ parivartakaḥ ||129||

viśeṣā iti catvāraḥ sāttvatyāḥ parikīrtitāḥ |

uttejana-karo śatror vāg-utthāpaka ucyate ||130||

mantrārtha-daiva-śaktyādeḥ sāṅghātyaḥ saṅgha-bhedanam |

saṁlāpaḥ syād gabhīroktir nānā-bhāva-samāśrayaḥ ||131||

prārabdhād anya-kāryāṇāṁ karaṇaṁ parivartakaḥ |

māyendrajāla-saṅgrāma-krodhodbhrāntādi-ceṣṭitaiḥ ||132||

saṁyuktā vadha-bandhādyair uddhatārabhaṭī matā |

vastūtthāpana-saṁpheṭo saṁkṣipir avapātanam ||133||

iti bhedās tu catvāra ārabhaṭyāḥ prakīrtitāḥ |

māyādy-utthāpitaṁ vastu vastūtthāpanam ucyate ||134||

sampheṭas tu samāghātaḥ kruddha-satvarayor dvayoḥ |

saṅkṣiptā vastu-racanā śilpair itarathāpi vā ||135||

saṅkṣiptiḥ sthān nivṛttau ca netur netrantara-grahaḥ |

praveśa-trāsa-niṣkrānti-harṣa-vidrava-sambhavam ||136||

avapātanam ity uktaṁ pūrvam uktaiva bhāratī |

aśrāvyaṁ khalu yad vastu tad iha svagataṁ matam ||137||

sarva-śrāvyaṁ prakāśaṁ syāt tad bhaved apavāritam |

rahasyaṁ tu yad anyasya parāvṛtya prakāśyate ||138||

tripatāka-kareṇānyān apavāryāntarā kathām |

anyonyāmantraṇaṁ yat syāt taj-janānte janāntikam ||139||

kiṁ bravīṣīti yan-nāṭye vinā pātraṁ prayujyate |

śrutvevānuktam apy arthaṁ tat syād ākāśa-bhāṣitam ||140||

dattāṁ siddhāṁ ca senāṁ ca veśyānāṁ nāma darśayet |

datta-prāyāṇi vaṇijāṁ ceṭa-ceṭyos tathā punaḥ ||141||

vasantādiṣu varṇyasya vastuno nāma yad bhavet |

nāma kāryaṁ nāṭakasya garbhitārtha-prakāśakam ||142||

nāyikānāyakākhyānāt saṁjñā prakaraṇādiṣu |

nāṭikā-saṭṭakādīnāṁ nāyikābhir viśeṣaṇam ||143||

prāyeṇa ṇy-antakaḥ sādhir gameḥ sthāne prayujyate |

rājā svāmīti deveti bhṛtyair bhaṭṭeti cādhamaiḥ ||144||

rājarṣibhir vayasyeti tathā vidūṣakeṇa ca |

rājann ity ṛṣibhir vācyaḥ so’patya-pratyayena ca ||145||

svecchayā nāmabhir viprair vipra āryeti cetaraiḥ |

vayasyety athavā nāmnā vācyo rājñā vidūṣakaḥ ||146||

vācyau naṭī-sūtradhārāvārya-nāmnā parasparam |

sūtradhāraṁ vaded bhāva iti vai pāripārśvikaḥ ||147||

sūtradhāro māriṣeti haṇḍe ity adhamaiḥ samāḥ |

vayasyety uttamair haṁho madhyair āryeti cāgrajaḥ ||148||

bhagavann iti vaktavyāḥ sarvair devarṣi-liṅginaḥ |

vaded rājñīṁ ca ceṭīṁ ca bhavatīti vidūṣakaḥ ||149||

āyuṣman rathinaṁ sūto vṛddhaṁ tāteti cetaraḥ |

vatsa-putraka-tāteti nāmnā gotreṇa vā sutaḥ ||150||

śiṣyo’nujaś ca vaktavyo’mātya āryeti cādhamaiḥ |

viprair ayam amātyeti saciveti ca bhaṇyate ||151||

sādho iti tapasvī ca praśāntaś cocyate budhaiḥ |

sva-gṛhītābhidhaḥ pūjyaḥ śiṣyādyair vinigadyate ||152||

upādhyāyeti cācāryo mahārājeti bhūpatiḥ |

svāmīti yuvarājas tu kumāro bhartṛ-dārakaḥ ||153||

bhadra-saumya-mukhety evam adhamais tu kumārakaḥ |

vācyā prakṛtibhī rājñaḥ kumārī bhartṛ-dārikā ||154||

patir yathā tathā vācyā jyeṣṭha-madhyādhamaiḥ striyaḥ |

haleti sadṛśī preṣyā hajje veśyājjukā tathā ||155||

kuṭṭiny ambety anugatiḥ pūjyā ca jaratī janaiḥ |

āmantraṇaiś ca pāṣāṇḍā vācyāḥ svasamayāgataiḥ ||156||

śakyādayaś ca sambhāṣyā bhadra-dattādi-nāmabhiḥ |

yasya yat karma śilpaṁ vā vidyā vā jātir eva vā ||157||

tenaiva nāmnā vācyo’sau jñeyāś cānye yathocitam |

puruṣāṇām anīcānāṁ saṁskṛtaṁ syāt kṛtātmanām ||158||

saurasenī prayoktavyā tādṛśīnāṁ ca yoṣitām |

āsām eva tu gāthāsu mahārāṣṭrīṁ prayojayet ||159||

atroktā māgadhī bhāṣā rājāntaḥpura-cāriṇām |

ceṭānāṁ rāja-putrāṇāṁ śreṣṭhānāṁ cārdha-māgadhī ||160||

prācyāṁ vidūṣakādīnāṁ dhūrtānāṁ syād avantijā |

yodhanāgarikādīnāṁ dākṣiṇātyā hi dīvyatām ||161||

śabarāṇāṁ śakādīnāṁ śābarīṁ samprayojayet |

vāhlīkamāṣodīcyānāṁ drāviḍī drāviḍādiṣu ||162||

ābhīreṣu tathābhīrī cāṇḍālī pukkasādiṣu |

ābhīrī śābarī cāpi kāṣṭha-pātropajīviṣu ||163||

tathaivāṅgāra-kārādau paiśācī syāt piśāca-vāk |

ceṭānām apy anīcānām api syāt saurasenikā ||164||

bālānāṁ ṣaṇḍakānāṁ ca nīca-graha-vicāriṇām |

unmattānām āturāṇāṁ saiva syāt saṁskṛtaṁ kvacit ||165||

aiśvaryeṇa pramattasya dāridryopadrutasya ca |

bhikṣu-valka-dharādīnāṁ prākṛtaṁ samprayojayet ||166||

saṁskṛtaṁ samprayoktavyaṁ liṅginīṣūttamāsu ca |

devī-mantri-sutā-veśyāsv api kaiścit tathoditam ||167||

kāryataś cottamādīnāṁ kāryo bhāṣā-viparyayaḥ ||168||

yoṣit-sakhī-bāla-veśyā-kitavāpsarasāṁ tathā |

vaidagdhyārthaṁ pradātavyaṁ saṁskṛtaṁ cāntarāntarā ||169||

ṣaṭtriṁśal-lakṣaṇāny atra nāṭyālaṅkṛtayas tathā |

trayastriṁśat-prayojyāni vīthy-aṅgāni trayodaśa ||170||

lāsyāṅgāni daśa yathā-lābhaṁ rasa-vyapekṣayā |

bhūṣaṇākṣara-saṅghātau śobhodāharaṇaṁ tathā ||171||

hetu-saṁśaya-dṛṣṭāntās tulya-tarkaḥ padoccayaḥ |

nidarśanābhiprāyo ca prāptir vicāra eva ca ||172||

diṣṭopadiṣṭe ca guṇātipātātiśayau tathā |

viśeṣaṇa-niruktī ca siddhi-bhraṁśa-viparyayau ||173||

dākṣiṇyānunayau mālārthāpattir garhaṇaṁ tathā |

pṛcchā prasiddhiḥ sārūpyaṁ saṁkṣepo guṇa-kīrtanam ||174||

leśo manoratho’nukta-siddhiḥ priya-vacas tathā |

lakṣaṇāni guṇaiḥ sālaṅkārair yogas tu bhūṣaṇam ||175||

varṇanākṣara-saṅghātaś citrārthair akṣarair mitaiḥ |

siddhair arthaiḥ samaṁ yatrāprasiddho’rthaḥ prakāśate ||176||

śliṣṭa-lakṣaṇa-citrārthā sā śobhety abhidhīyate |

yatra tulyārtha-yuktena vākyenābhipradarśanāt ||177||

sādhyate’bhimataś cārthas tad-udāharaṇaṁ matam |

hetur vākyaṁ samāsoktam iṣṭakṛd dhetu-darśanāt ||178||

saṁśayo’jñāta-tattvasya vākye syād yad aniścayaḥ |

dṛṣṭānto yas tu pakṣe’rtha-sādhanāya nidarśanam ||179||

tulya-tarko yad-arthena tarkaḥ prakṛti-gāminā |

sañcayo’rthānurūpo yaḥ padānāṁ sa padoccayaḥ ||180||

yatrārthānāṁ prasiddhānāṁ kriyate parikīrtanam |

para-pakṣa-vyudāsārthaṁ tan nidarśanam ucyate ||181||

abhiprāyas tu sādṛśyād abhūtārthasya kalpanā |

prāptiḥ kenacid aṁśena kiñcid yatrānumīyate ||182||

vicāro yukti-vākyair yad apratyakṣārtha-darśanam |

deśa-kāla-svarūpeṇa varṇanā diṣṭam ucyate ||183||

upadiṣṭaṁ manohāri vākyaṁ śāstrānusārataḥ |

guṇātipātaḥ kāryaṁ vad viparītaṁ guṇān prati ||184||

yaḥ sāmān guṇodrekaḥ sa guṇātiśayo mataḥ |

siddhān arthān bahūn uktvā viśeṣoktir viśeṣaṇam ||185||

pūrva-siddhārtha-kathanaṁ niruktir iti kīrtyate |

bahūnāṁ kīrtanaṁ siddhir abhipretārtha-siddhaye ||186||

dṛptādīnāṁ bhavad bhraṁśo vācyād anyatarad vacaḥ |

vicārasyānyathābhāvaḥ sandehāt tu viparyayaḥ ||187||

dākṣiṇyaṁ ceṣṭayā vācā para-cittānuvartanam |

vākyaiḥ snigdhair anunayo bhaved arthasya sādhanam ||188||

mālā syād yad abhīṣṭārthaṁ naikārtha-pratipādanam |

arthāpattir yad anyārtho’rthāntarokteḥ pratīyate ||189||

dūṣaṇodghoṣaṇāyāṁ tu bhartsanā garhaṇaṁ tu tat |

abhyarthanāparair vākyaiḥ pṛcchārthānveṣaṇaṁ matā ||190||

prasiddhir loka-siddhārthair utkṛṣṭair artha-sādhanam |

sārūpyam anurūpasya sārūpyāt kṣobha-vardhanam ||191||

saṅkṣepo yat tu saṅkṣepād ātmāny arthe prayujyate |

guṇānāṁ kīrtanaṁ yat tu tad eva guṇa-kīrtanam ||192||

sa leśo bhaṇyate vākyaṁ yat sādṛśya-puraḥsaram |

manorathas tv abhiprāyasyoktir bhaṅgyantareṇa yat ||193||

viśeṣārthoha-vistāro’nukta-siddhir udīryate |

syāt prayāṇayituṁ pūjyaṁ priyoktir harṣa-bhāṣaṇam ||194||

āśīr ākranda-kapaṭākṣamā-garvodyamāśrayāḥ |

utprāsana-spṛhā-kṣobha-paścāt-tāpopapattayaḥ ||195||

āśaṁsādhyavasāyau ca visarpollekha-saṁjñitau |

uttejanaṁ parīvādo nītir artha-viśeṣaṇam ||196||

protsāhanaṁ ca sāhāyyam abhimāno’nuvartanam |

utkīrtanaṁ yathā yācñā parihāro nivedanam ||197||

pravartanākhyāna-yukti-praharṣāś copadeśanam |

iti nāṭyālaṅkṛtayo nāṭya-bhūṣaṇa-hetavaḥ ||198||

āśīr iṣṭa-janāśaṁsā ākrandaḥ pralapitaṁ śucau |

kapaṭaṁ māyayā yatra rūpam anyad vibhāvyate ||199||

akṣamā sā paribhavaḥ svalpo’pi na viṣahyate |

garvāvalepajaṁ vākyaṁ kāryasyārambha udyamaḥ ||200||

grahaṇaṁ guṇavat kārya-hetor āśraya ucyate |

utprāsanaṁ tūpahāso yo’sādhau sādhu-mānini ||201||

ākāṅkṣā ramaṇīyatvāḍ vastuno yā spṛhā tu sā |

adhikṣepa-vacaḥ-kārī kṣobhaḥ proktaḥ sa eva tu ||202||

mohāvadhīritārthasya paścāttāpaḥ sa eva tu |

upapattir matā hetor upanyāso’rtha-siddhaye ||203||

āśaṁsanaṁ syād āśaṁsā pratijñādhyavasāyakaḥ |

visarpo yat samārabdhaṁ karmāniṣṭa-phala-pradam ||204||

kārya-grahaṇam ullekha uttejanam itīṣyate |

sva-kārya-siddhaye’nyasya preraṇāya kaṭhora-vāk ||205||

bhartsanā tu parīvādo nītiḥ śāstreṇa vartanam |

uktasyārthasya yat tu syād utkīrtanam anekadhā ||206||

upālambha-viśeṣeṇa tat syād artha-viśeṣaṇam |

protsāhnaṁ syād utsāha-girā kasyāpi yojanam ||207||

sāhāyyaṁ saṅkaṭe yat syāt sānukūlyaṁ parasya ca |

abhimānaḥ sa eva syāt praśrayād anuvartanam ||208||

anuvṛttir bhūta-kāryākhyānam utkīrtanaṁ matam |

yācñā tu kvāpi yācñā yā svayaṁ dūta-mukhena vā ||209||

parihāra iti proktaḥ kṛtānucita-mārjanam |

avadhīrita-kartavya-kathanaṁ tu nivedanam ||210||

pravartanaṁ tu kāryasya yat syāt sādhu-pravartanam |

ākhyānaṁ pūrva-vṛttoktiḥ yuktir arthāvadhāraṇam ||211||

praharṣaḥ pramadādhikyaṁ śikṣā syād upadeśanam |

geya-padaṁ sthita-pāṭhyam āsīnaṁ puṣpa-gaṇḍikā ||212||

pracchedakas trigūḍhaṁ ca saindhavākhyaṁ dvigūḍham |

uttamottamakaṁ cānyad-ukta-pratyuktam eva ca ||213||

lāsye daśavidhaṁ hy etad-aṅgam uktaṁ manīṣibhiḥ |

tantrī-bhāṇḍaṁ puraskṛtyopaviṣṭasyāsane puraḥ ||214||

śuddhaṁ gānaṁ geya-padaṁ sthita-pāṭhyaṁ tad ucyate |

madanottāpitā yatra paṭhati prākṛtaṁ sthitā ||215||

nikhilātodya-rahitaṁ śoka-cintānvitābalā |

aprasādhita-gātraṁ yad āsīnāsīnam eva tat ||216||

ātodya-miśritaṁ geyaṁ chandāṁsi vividhāni ca |

strī-puṁsayor viparyāsa-ceṣṭitaṁ puṣpa-gaṇḍikā ||217||

anyāsaktaṁ patiṁ matvā prema-viccheda-manyunā |

vīṇā-puraḥ-saraṁ gānaṁ striyāḥ pracchedako mataḥ ||218||

strī-veṣa-dhāriṇāṁ puṁsāṁ nāṭyaṁ ślakṣṇaṁ trigūḍhakam |

kaścana bhraṣṭa-saṅketaḥ suvyakta-karaṇānvitaḥ ||219||

prākṛtaṁ vacanaṁ vakti yatra tat saindhavaṁ matam |

caturasra-padaṁ gītaṁ mukha-pratimukhānvitam ||220||

dvigūḍhaṁ rasa-bhāvāḍhyam uttamottamakaṁ punaḥ |

kopa-prasādajan adhikṣepa-yuktaṁ rasottaram ||221||

hāva-helānvitaṁ citra-śloka-bandha-manoharam |

ukti-pratyukti-saṁyuktaṁ sopālambham alīkavat ||222||

vilāsānvita-gītārtham ukta-pratyuktam ucyate |

etad eva yadā sarvaiḥ patākā-sthānakair yutam ||223||

aṅkaiś ca daśabhir dhīrā mahānāṭakam ūcire |

bhavet prakaraṇe vṛttaṁ laukikaṁ kavi-kalpitam ||224||

śṛṅgāro’ṅgī nāyakas tu vipro’mātyo’thavā vaṇik |

sāpāya-dharma-kāmārtha-paro dhīra-praśāntakaḥ ||225||

nāyikā kulajā kvāpi veśyā kvāpi dvayaṁ kvacit |

tena bhedās trayas tasya tatra bhedas tṛtīyakaḥ ||226||

kitava-dyūta-kārādi-viṭa-ceṭaka-saṅkulaḥ |

bhāṇaḥ syād dhūrta-carito nānāvasthāntarātmakaḥ ||227||

ekāṅka eka evātra nipuṇaḥ paṇḍito viṭaḥ |

raṅge prakāśayet svenānubhūtam itareṇa vā ||228||

sambodhanokti-pratyuktī kuryād ākāśa-bhāṣitaiḥ |

sūcayed vīra-śṛṅgārau śaurya-saubhāgya-varṇanaiḥ ||229||

tatretivṛttam utpādyaṁ vṛttiḥ prāyeṇa bhāratī |

mukha-nirvahaṇe sandhī lāsyāṅgāni daśāpi ca ||230||

khyātetivṛtto vyāyogaḥ svalpa-strī-jana-saṁyutaḥ |

hīno garbha-vimarśābhyāṁ narair bahubhir āśritaḥ ||231||

ekāṅkaś ca bhaved astrī-nimittam amarodayaḥ |

kaiśikī-vṛtti-rahitaḥ prakhyātas tatra nāyakaḥ ||232||

rājarṣir atha divyo vā bhaved dhīroddhataś ca saḥ |

hāsya-śṛṅgāra-śāntebhya itare’trāṅgino rasāḥ ||233||

vṛttaṁ samavakāre tu khyātaṁ devāsurāśrayam |

sandhayo nirvimarśās tu trayo’ṅkās tatra cādime ||234||

sandhī dvāv antyayos tadvad eka eko bhavet punaḥ |

nāyakā dvādaśodāttāḥ prakhyātā deva-mānavāḥ ||235||

phalaṁ pṛthak pṛthak teṣāṁ vīra-mukhyo’khilo rasaḥ |

vṛttayo manda-kaiśikyo nātra bindu-praveśakau ||236||

vīthy-aṅgāni ca tatra syur yathālābhaṁ trayodaśa |

gāyatry-uṣṇiṅ-mukhāny atra cchandāṁsi vividhāni ca ||237||

tri-śṛṅgāras tri-kapaṭaḥ kāryaś cāyaṁ trivid-ravaḥ |

vastu dvādaśa-nālībhir niṣpādyaṁ prathamāṅkagam ||238||

dvitīye’ṅke catasṛbhir dvābhyām aṅke tṛtīyake |

dharmārtha-kāmais trividhaḥ śṛṅgāraḥ kapaṭaḥ punaḥ ||239||

svābhāvikaḥ kṛtrimaś ca daivajo vidravaḥ punaḥ |

acetanaiś cetanaiś ca cetanācetanaiḥ kṛtaḥ ||240||

māyendra-jāla-saṅgrāma-krodhodbhrāntādi-ceṣṭitaiḥ |

aparāgaiś ca bhūyiṣṭho ḍimaḥ khyātetivṛttakaḥ ||241||

aṅgī raudra-rasas tatra sarve’ṅgāni rasāḥ punaḥ |

catvāro’ṅkā matā neha viṣkambhaka-praveśakau ||242||

nāyakā deva-gandharva-yakṣa-rakṣo-mahoragāḥ |

bhūta-preta-piśācādyāḥ ṣoḍaśātyantam uddhatāḥ ||243||

vṛttayaḥ kaiśikī-hīnā nirvimarśāś ca sandhayaḥ |

dīptāḥ syuḥ ṣaḍ-rasāḥ śānta-hāsya-śṛṅgāra-varjitāḥ ||244||

īhāmṛgo miśra-vṛttaś caturaṅgaḥ prakīrtitaḥ |

mukha-pratimukhe sandhī tatra nirvahaṇaṁ tathā ||245||

nara-divyāvani-yamau nāyaka-pratināyakau |

khyātau dhīroddhatāv anyo gūḍha-bhāvād ayukta-kṛt ||246||

divyas triyama-nicchantīm apahārādinecchataḥ |

śṛṅgārābhāsam apy asya kiñcit kiñcit pradarśayet ||247||

patākā-nāyakā divyā martyā vāpi daśoddhatāḥ |

yuddham ānīya saṁrambhaṁ paraṁ vyājān nivartate ||248||

mahātmāno vadha-prāptā api vadhyāḥ syur atra no |

ekāṅko deva evātra netety āhuḥ pare punaḥ ||249||

divya-strī-hetukaṁ yuddhaṁ nāyakāḥ ṣaḍ itītare |

utsṛṣṭikāṅka ekāṅko netāraḥ prākṛtā narāḥ ||250||

raso’tra karuṇaḥ sthāyī bahu-strī-paridevitam |

prakhyātam itivṛttaṁ ca kavir buddhyā prapañcayet ||251||
bhāṇavat sandhi-vṛtty-aṅgāny asmin jaya-parājayau |

yuddhaṁ ca vācā kartavyaṁ nirveda-vacanaṁ bahu ||252||

vīthyām eko bhaved aṅkaḥ kaścid eko’tra kalpyate |

ākāśa-bhāṣitair uktaiś citrāṁ pratyuktim āśritaḥ ||253||

sūcayed bhūri śṛṅgāraṁ kiñcid anyān rasān prati |

mukha-nirvahaṇe sandhī artha-prakṛtayo’khilāḥ ||254||

asyās trayodaśāṅgāni nirdiśanti manīṣiṇaḥ |

uddhātyakāvalagite prapañccas trigataṁ chalam ||255||

vāk-kely-adhibale gaṇḍam avasyandita-nālike |

asat-pralāpa-vyāhāra-mārdavāni ca tāni tu ||256||

mitho vākyam asadbhūtaṁ prapañco hāsya-kṛn mataḥ |

trigataṁ syād anekārtha-yojanaṁ śruti-sābhyataḥ ||257||

priyābhair apriyair vākyair vilobhya-cchalanācchalam |

anye tvāhuś chalaṁ kiñcit kāryam uddiśya kasyacit ||258||

udīryate yad vacanaṁ vañcanā-hāsya-roṣa-kṛt |

vāk-kelir hāsya-sambandho dvi-tri-pratyuktito bhavet ||259||

anyonya-vākyādhikyoktiḥ spardhayādhibalaṁ matam |

gaṇḍaṁ prastuta-sambandhi bhinnārthaṁ satvaraṁ vacaḥ ||260||

vyākhyānaṁ svarasoktasyānyathāvasyanditaṁ bhavet |

prahelikaiva hāsyena yuktā bhavati nālikā ||261||

asat-pralāpo yad-vākyam asambaddhaṁ tathottaram |

agṛhṇato’pi mūrkhasya puro yac ca hitaṁ vacaḥ ||262||

vyāhāro yat parasyārthe hāsya-kṣobha-karaṁ vacaḥ |

doṣā guṇā guṇā doṣā yatra syur mṛdavaṁ hi tat ||263||

bhāṇavat sandhi-sandhy-aṅga-lāsyāṅkāṅkair vinirmitam |

bhavet prahasanaṁ vṛttaṁ nindyānāṁ kavi-kalpitam ||264||

atra nārabhaṭī nāpi viṣkambhaka-praveśakau |

aṅgī hāsya-rasas tatra vīthy-aṅgānāṁ sthitir na vā ||265||

tapasvi-bhagavad-vipra-prabhṛtiṣv atra nāyakaḥ |

eko yatra bhaved dhṛṣṭo hāsyaṁ tac chuddham ucyate |

āśritya kañcana janaṁ saṅkīrṇam iti tad viduḥ ||266||

vṛttaṁ bahūnāṁ dhṛṣṭānāṁ saṅkīrṇaṁ kecid ūcire |

tat punar bhavati dvy-aṅgkam athavaikāṅka-nirmitam ||267||

vikṛtaṁ tu vidur yatra ṣaṇḍha-kañcuki-tāpasāḥ |

bhujaṅga-cāraṇa-bhaṭa-prabhṛter veṣa-vāg-yutāḥ ||268||

nāṭikā kḷpta-vṛttā syāt strī-prāyā caturaṅkikā |

prakhyāto dhīra-lalitas tatra syān nāyako nṛpaḥ ||269||

syād antaḥpura-sambaddhā saṅgīta-vyāpṛtāthavā |

navānurāgā kanyātra nāyikā nṛpa-vaṁśajā ||270||

sampravarteta netāsyāṁ devyās trasena śaṅkitaḥ |

devī bhavet punar jyeṣṭhā pragalbhā nṛpa-vaṁśajā ||271||

pade pade mānavatī tad-vaśaḥ saṅgamo dvayoḥ |

vṛttiḥ syāt kaiśikī svalpa-vimarśāḥ sandhayaḥ punaḥ ||272||

saptāṣṭa-nava-pañcāṅkaṁ divyayānuṣa-saṁśrayam |

troṭakaṁ nāma tat prāhuḥ pratyaṅkaṁ saṁvidūṣaṇam ||273||

prākṛtair navabhiḥ pumbhir daśabhir vāpy alaṅkṛtā |

nodātta-vacanā goṣṭhī kaiśikī-vṛtti-śālinī ||274||

hīnā garbha-vimarśābhyāṁ pañca-ṣaḍ-yoṣid-anvitā |

kāma-śṛṅgāra-saṁyuktā syād ekāṅka-vinirmitā ||275||

saṭṭakaṁ prākṛtāśeṣa-pāṭhyaṁ syād apraveśakam |

na ca viṣkambhako’py atra pracuraś cādbhuto rasaḥ ||276||

aṅkā javanikākhyāḥ syuḥ syād anyan nāṭikāsamam |

nāṭya-rāsakam ekāṅkaṁ bahu-tāla-laya-sthiti ||277||

udātta-nāyakaṁ tadvat pīṭhamardopanāyakam |

hāsyo’ṅgy atra sa-śṛṅgāro nārī vāsaka-sajjikā ||278||

mukha-nirvahaṇe sandhī lāsyāṅgāni daśāpi ca |

kecit pratimukhaṁ sandhim iha necchanti kevalam ||279||

prasthāne nāyako dāso hīnaḥ syād upanāyakaḥ |

dāsī ca nāyikā vṛttiḥ kaiśikī bhāratī tathā ||280||

surāpāna-samāyogād uddiṣṭārthasya saṁhṛtiḥ |

aṅkau dvau laya-tālādir vilāso bahulas tathā ||281||

udātta-nāyakaṁ divya-vṛttam ekāṅka-bhūṣitam |

śilpakāṅgair yutaṁ hāsya-śṛṅgāra-karuṇai rasaiḥ ||282||

ullāpyaṁ bahu-saṅgrāmam astra-gīta-manoharam |

catasro nāyikās tatra trayo’ṅkā iti kecana ||283||

kāvyam ārabhaṭī-hīnam ekāṅkaṁ hāsya-saṅkulam |

khaṇḍa-mātrād vipadikābhagnatālair alaṅkṛtam ||284||

varṇa-mātrāchaḍḍaṇikā-yutaṁ śṛṅgāra-bhāṣitam |

netā strī cāpy udāttātra sandhī ādyau tathāntimaḥ ||285||

garbhāvamarśa-rahitaṁ preṅkhaṇaṁ hīna-nāyakam |

asūtradhāram ekāṅkam aviṣkambha-praveśakam ||286||

niyuddha-sampheṭa-yutaṁ sarva-vṛtti-samāśritam |

nepathye gīyate nāndī tathā tatra prarocanā ||287||

rāsakaṁ pañca-pātraṁ syān mukha-nirvahaṇānvitam |

bhāṣā-vibhāṣā-bhūyiṣṭhaṁ bhāratī-kaiśikī-yutam ||288||

asūtradhāram ekāṅkaṁ sa-vīthy-aṅgaṁ kalānvitam |

śliṣṭa-nāndī-yutaṁ khyāta-nāyikaṁ mūrkha-nāyikam ||289||

udātta-bhāva-vinyāsa-saṁśritaṁ cottarottaram |

iha pratimukhaṁ sandhim api kecit pracakṣate ||290||

saṁlāpike’ṅkāś catvāras trayo vā nāyakaḥ punaḥ |

pāṣaṇḍaḥ syād rasas tatra śṛṅgāra-karuṇottaraḥ ||291||

bhaveyuḥ pura-saṁrodha-cchala-saṅgrāma-vidravāḥ |

na tatra vṛttir bhavati bhāratī na ca kaiśikī ||292||

prakhyāta-vṛttam ekāṅkaṁ prakhyātodātta-nāyakam |

prasiddha-nāyikaṁ garbha-vimarśābhyāṁ vivarjitam ||293||

bhāratī-vṛtti-bahulaṁ śrīti-śabdena saṅkulam |

mataṁ śrī-gaditaṁ nāma vidvadbhir uparūpakam ||294||

śrīr āsīnā śrī-gadite gāyet kiṁcit paṭhed api |

ekāṅko bhāratī-prāya iti kecit pracakṣate ||295||

catvāraḥ śilpake’ṅkāḥ syuś catasro vṛttayas tathā |

aśānta-hāsyāś ca rasā nāyako brāhmaṇo mataḥ ||296||
varṇanātra śmaśānāder hīnaḥ syād upanāyakaḥ |

saptaviṁśatir aṅgāni bhavanty etasya tāni tu ||297||

āśaṁsā-tarka-sandeha-tāpodvega-prasaktayaḥ |

prayatna-grathanotkaṇṭhāvahitthā-pratipattayaḥ ||298||

vilāsālasya-bāṣpāṇi praharṣāśvāsa-mūḍhatāḥ |

sādhanānugamocchvāsa-vismaya-prāptayas tathā ||299||

lābha-vismṛti-sampheṭā vaiśāradyaṁ prabodhanam |

camatkṛtiś cety amīṣāṁ spaṣṭatvāl lakṣma nocyate ||300||

śṛṅgāra-bahulaikāṅkā daśa-lāsyāṅga-saṁyutā |

vidūṣaka-viṭābhyāṁ ca pīṭhamardena bhūṣitā ||301||

hīnā garbha-vimarśābhyāṁ sandhibhyāṁ hīna-nāyakā |

svalpavattā sunepathyā vikhyātā sā vilāsikā ||302||

durmallī caturaṅkā syāt kaiśikī-bhāratī-yutā |

agarbhā nāgaranarā nyūna-nāyaka-bhūṣitā ||303||

trināliḥ prathamo’ṅkāsyāṁ viṭa-krīḍā-mayo bhavet |

pañcanālir dvitīyo’ṅko vidūṣaka-vilāsavān ||304||

ṣaṇṇālikas tṛtīyas tu pīṭhamarda-vilāsavān |

caturtho daśanāliḥ syād aṅkaḥ krīḍita-nāgaraḥ ||305||

nāṭikaiva prakaraṇī sārthavāhādi-nāyakā |

samāna-vaṁśajā netur bhaved yatra ca nāyikā ||306||

hallīśa eka evāṅkaḥ saptāṣṭau daśa vā striyaḥ |

vāg-udāttaika-puruṣaḥ kaiśikī-vṛttir ujjvalā |

mukhāntimau tathā sandhī bahutālalaya-sthitiḥ ||307||

bhāṇikā ślakṣṇa-nepathyā mukha-nirvahaṇānvitā |

kaiśikī-bhāratī-vṛtti-yuktaikāṅka-vinirmitā ||308||

udātta-nāyikā manda-nāyakātrāṅga-saptakam |

upanyāso’tha vinyāso virodhaḥ sādhvasaṁ tathā ||309||

samarpaṇaṁ nivṛttiś ca saṁhāra iti saptamaḥ |

upanyāsaḥ prasaṅgena bhavet kāryasya kīrtanam ||310||

nirveda-vākya-vyutpattir vinyāsa iti sa smṛtaḥ |

bhrānti-nāśo vibodhaḥ syān mithyākhyānaṁ tu sādhvasam ||311||

sopalambha-vacaḥ kopa-pīḍayeha samarpaṇam |

nidarśanasyopanyāso nivṛttir iti kathyate ||312||

saṁhāra iti ca prāhur yat-kāryasya samāpanam |

śravyaṁ śrotavya-mātraṁ tat-padya-gadya-mayaṁ dvidhā ||313||

chando-baddha-padaṁ padyaṁ tena muktena muktakam |

dvābhyāṁ tu yugmakaṁ sāndānitakaṁ tribhir iṣyate ||314||

kalāpakaṁ caturbhiś ca pañcabhiḥ kulakaṁ matam |

sarga-bandho mahā-kāvyaṁ tatraiko nāyakaḥ suraḥ ||315||

sad-vaṁśaḥ kṣatriyā vāpi dhīrodātta-guṇānvitaḥ |

eka-vaṁśa-bhavā bhūpāḥ kulajā bahavo’pi vā ||316||

śṛṅgāra-vīra-śāntānām eko’ṅgī rasa iṣyate |

aṅgāni sarve’pi rasāḥ sarve nāṭaka-sandhayaḥ ||317||

itihāsodbhavaṁ vṛttam anyad vā sajjanāśrayam |

catvāras tasya vargāḥ syus teṣv ekaṁ ca phalaṁ bhavet ||318||

ādau namaskriyāśīr vā vastu-nirdeśa eva vā |

kvacin nindā khalādīnāṁ satāṁ ca guṇa-kīrtanam ||319||

eka-vṛtta-mayaiḥ padyair avasāne’nya-vṛttakaiḥ |

nātisvalpā nātidīrghāḥ sargā aṣṭādhikā iha ||320||

nānā-vṛtta-mayaḥ kvāpi sargaḥ kaścana dṛśyate |

sargānte bhāvi-sargasya kathāyāḥ sūcanaṁ bhavet ||321||

sandhyā-sūryendu-rajanī-pradoṣa-dhvānta-vāsarāḥ |

prātar madhyāhna-mṛgayā-śaila-rtu-vana-sāgarāḥ ||322||

sambhoga-vipralambhau ca muni-svarga-purādhvarāḥ |

raṇa-prayāṇopayama-mantra-putrodayādayaḥ ||323||

varṇanīyā yathā-yogaṁ sāṅgopāṅgā amī iha |

kaver vṛttasya vā nāmnā nāyakasyetarasya vā ||324||

nāmāsya sargopādeya-kathayā sarga-nāma tu |

asminn ārṣe punaḥ sargā bhavanty ākhyāna-saṁjñakāḥ ||325||

prākṛtair nirmite tasmin sargā āśvāsa-saṁjñakāḥ |

chandasā skandhakenaitat kvacid galitakair api ||326||

apabhraṁśa-nibaddhe’smin sargāḥ kuḍavakābhidhāḥ |

tathāpabhraṁśa-yogyāni cchandāṁsi vividhāny api ||327||

bhāṣāvibhāṣāniyamāt kāvyaṁ sarga-samujjhitam |

ekārtha-pravaṇaiḥ padyaiḥ sandhi-sāmagrya-varjitam ||328||

khaṇḍa-kāvyaṁ bhavet kāvyasyaika-deśānusāri ca |

koṣaḥ śloka-samūhas tu syād anyonyānapekṣakaḥ ||329||

vrajyā-krameṇa racitaḥ sa evātimanoramaḥ |

vṛtta-gandhojjhitaṁ gadyaṁ muktakaṁ vṛtta-gandhi ca ||330||

bhaved utkalikā-prāyaṁ cūrṇakaṁ ca caturvidham |

ādyaṁ samāsa-rahitaṁ vṛtta-bhāg ayutaṁ param ||331||

anyad-dīrgha-samāsāḍhyaṁ turyaṁ cālpa-samāsakam |

kathāyāṁ sarasaṁ vastu gadyair eva vinirmitam ||332||

kvacid atra bhaved āryā kvacid vaktrāpavaktrake |

ādau padyair namaskāraḥ khalāder vṛtta-kīrtanam ||333||

ākhyāyikā kathāvat syāt kaver vaṁśānukīrtanam |

asyām anya-kavīnāṁ ca vṛttaṁ padyaṁ kvacit kvacit ||334||

kathāṁśānāṁ vyavaccheda āśvāsa iti badhyate |

āryā-vaktrāpavaktrāṇāṁ chandasā yena kenacit ||335||

anyāpadeśenāśvāsa-mukhe bhāvy-artha-sūcanam |

gadya-padya-mayaṁ kāvyaṁ campūr ity abhidhīyate ||336||

gadya-padya-mayī rāja-stutir virudam ucyate |

karambhakaṁ tu bhāṣābhir vividhābhir vinirmitam ||337||

iti sāhitya-darpaṇe

dṛśya-śravya-kāvya-nirūpaṇo nāma

ṣaṣṭhaḥ paricchedaḥ

||6||

 —o)0(o—

(7)

## saptamaḥ paricchedaḥ

### (doṣa-nirṇayaḥ)

rasāpakarṣakā doṣās te punaḥ pañcadhā matāḥ |

pade tad-aṁśe vākye’rthe sambhavanti rase’pi yat ||1||

duḥśrava trividhāślīlānucitārthāprayuktatāḥ |

grāmyo’pratīta-sandigdha-neyārtha-nihatārthatāḥ ||2||

avācakatvaṁ kliṣṭatvaṁ viruddham atikāritā |

avimṛṣṭa-vidheyāṁśa-bhāvaś ca pada-vākyayoḥ ||3||

kecid doṣā bhavanty eṣu padāṁśe’pi pade’paraṁ

nirarthakāsamarthatve cyuta-saṁskāratā tathā ||4||

varṇānāṁ pratikūlatvaṁ luptāhata-visargate |

adhika-nyūna-kathita-padatā-hata-vṛttatāḥ ||5||

patat-prakarṣatā sandhau viśleṣāślīla-kaṣṭatāḥ |

ardhāntaraika-padatā samāpta-punar-āttatā ||6||

abhavan mata-sambandhākramāmata-parārthatāḥ |

vācyasyānabhidhānaṁ ca bhagna-prakramatā tathā ||7||

tyāgaḥ prasiddher asthāne nyāsaḥ pada-samāsayoḥ |

saṅkīrṇatā garbhitatā doṣāḥ syur vākya-mātragāḥ ||8||

apuṣṭa-duṣkrama-grāmya-vyāhatāślīla-kaṣṭatāḥ |

anavīkṛta-nirhetu-prakāśita-viruddhatāḥ ||9||

sandigdha-punaruktatve khyāti-vidyā-viruddhate |

sākāṅkṣatā-sahacara-bhinnatāsthāna-yuktatā ||10||

aviśeṣe viśeṣaś cāniyame niyamas tathā |

tayor viparyayo vidhy-anuvādāyuktate tathā ||11||

nirmukta-punaruktatvaṁ artha-doṣāḥ prakīrtitāḥ |

rasasyoktiḥ sva-śabdena sthāyi-sañcāriṇor api ||12||

paripanthir asāṅgasya vibhāvādeḥ parigrahaḥ |

ākṣepaḥ kalpitaḥ kṛcchrād anubhāva-vibhāvayoḥ ||13||

akāṇḍe prathana-cchedau tathā dīptiḥ punaḥ punaḥ |

aṅgino’nanusandhānam anaṅgasya ca kīrtanam ||14||

ativistṛtir aṅgasya prakṛtīnāṁ viparyayaḥ |

arthānaucityam anye ca doṣā rasa-gatā matāḥ |

ebhyaḥ pṛthag-alaṅkāra-doṣāṇāṁ naiva sambhavaḥ ||15||

vaktari krodha-saṁyukte tathā vācye samuddhate |

raudrādau ca rase'tyantaṁ duḥśravatvaṁ guṇo bhavet ||16||

suratārambha-goṣṭhyādāv aślīlatvaṁ tathā punaḥ |

syātām adoṣau śleṣādau nihatārthāprayuktate ||17||

guṇaḥ syād apratītatvaṁ jñatvaṁ ced vaktṛ-vācyayoḥ |

svayaṁ vāpi parāmṛśe kathitaṁ ca padaṁ punaḥ ||18||

vihitasyānuvādyatve viṣāde vismaye krudhi |

dainye'tha lāṭānuprāse'nukampāyāṁ prasādane ||19||
arthāntara-saṅkramita-vācye harṣe'vadhāraṇe |

sandigdhatvaṁ tathā vyāja-stuti-paryavasāyi cet ||20||

vaiyākaraṇa-mukhye tu pratipādye'tha vaktari |

kaṣṭatvaṁ duḥśravatvaṁ vā grāmyatvam adhamoktiṣu ||21||

nirhetutā tu khyāte'rthe doṣatāṁ naiva gacchati |

kavīnāṁ samaye khyāte guṇaḥ khyāta-viruddhatā ||22||

mālinyaṁ vyomni pāpe yaśasi dhavalatā varṇyate hāsa-kīrtyoḥ

raktau ca krodha-rāgau sarid udadhi-gataṁ paṅkajendīvarādi |

toyādhāre'khile'pi prasarati ca marālādikaḥ pakṣi-saṅgho

jyotsnā preyā cakorair jaladhara-samaye mānasaṁ yānti haṁsāḥ ||23||

pādāghātād aśokā vikasati bakulo yoṣitām āsyam adyair

yūnām aṅgeṣu hārāḥ sphuṭati ca hṛdayaṁ viprayogasya tāpaiḥ |

maurvī-rolamba-mālā dhanur atha viśikhāḥ kausumāḥ puṣpa-ketor

bhinnaṁ syād asya vāṇair yuvajana-hṛdayaṁ strī-kaṭākṣeṇa tadvat ||24||

ahny-ambhojaṁ niśāyāṁ vikasati kumudaṁ candrikā śukla-pakṣe

megha-dhvāneṣu nṛtyaṁ bhavati ca śikhināṁ nāpy aśoke phalaṁ syāt |

na syāj jātī vasante na ca kusuma-phale gandha-sāra-drumāṇām

ity ādy unneyam anyat kavi-samaya-gataṁ sat-kavīnāṁ prabandhe ||25||

dhanur jyādiṣu śabdeṣu śabdās tu dhanur-ādayaḥ |

ārūḍhatvādi-bodhāya prayoktavyāḥ sthitā ime ||26||

uktāv ānanda-magnādeḥ syān nyūna-padatā guṇaḥ |

kvacin na doṣo na guṇo guṇaḥ kvāpy adhikaṁ padam ||27||

samāpta-punar-āttatvaṁ na doṣo na guṇaḥ kvacit |

garbhitatvaṁ guṇaḥ kvāpi patat-prakarṣatā tathā ||28||

kvacid uktau sva-śabdena na doṣo vyabhicāriṇaḥ |

anubhāva-vibhāvābhyāṁ racanaṁ yatra nocitam ||29||

sañcāryāder viruddhasya bādhyatvena vaco guṇaḥ |

virodhino'pi smaraṇe sāmyena vacane tathā ||30||

bhaved virodho nānyonyam aṅginy aṅgatvam āptayoḥ |

anukāre ca sarveṣāṁ doṣāṇāṁ naiva doṣatā ||31||

anyeṣām api doṣāṇām ity aucityān manīṣibhiḥ |

adoṣatā ca guṇatā jñeyā cānubhayātmatā ||32||

iti sāhitya-darpaṇe doṣa-prakāśaḥ |

saptamaḥ paricchedaḥ

||7||

 —o)0(o—

(8)

## aṣṭamaḥ paricchedaḥ

# guṇa-nirṇayaḥ

rasasyāṅgitvam āptasya dharmāḥ śauryādayo yathā |

guṇāḥ mādhuryam ojo’tha prasāda iti te tridhā ||1||

citta-dravībhāva-mayo hlādo mādhuryam ucyate |

sambhoge karuṇe vipralambhe śānte’dhikaṁ kramāt ||2||

mūrdhni vargāsty avarṇena yuktāṣ ṭa-ṭha-da-ḍhān vinā |

raṇau laghū ca tad-vyaktau varṇāḥ kāraṇatāṁ gatāḥ ||3||

avṛttir alpa-vṛttir vā madhurā racanā tathā |

ojaś cittasya vistāra-rūpaṁ dīptatvam ucyate ||4||

vīra-bībhatsa-raudreṣu krameṇādhikyam asya tu |

vargasyādya-tṛtīyābhyāṁ yuktau varṇau tad-antimau ||5||

upary adho dvayor vā sarephau ṭa-ṭha-ḍa-ḍhaiḥ saha |

śa-kāraś ca ṣa-kāraś ca tasya vyañjakatāṁ gatāḥ ||6||

tathā samāsa-bahulā ghaṭanauddhatya-śālinī |

śleṣaḥ samādhir audāryaṁ prasāda iti ye punaḥ ||7||

guṇāś cirantanair uktā ojasy antarbhavanti te |

grāmya-duḥśravatā-tyāgāt kāntiś ca sukumāratā ||8||

kvacid doṣas tu samatā mārgābheda-svarūpiṇī |

anyathokta-guṇeṣv asyā antaḥpāto yathāyatham ||9||

ojaḥ prasādo mādhuryaṁ saukumāryam udāratā |

tad-abhāvasya doṣatvāt svīkṛtā anugā guṇāḥ ||10||

artha-vyaktiḥ svabhāvokty-alaṅkāreṇa tathā punaḥ |

rasa-dhvani-guṇībhūta-vyaṅgyānāṁ kānti-nāmakaḥ ||11||

śleṣo vicitratā-mātram adoṣaḥ samatā-param |

na guṇatvaṁ samādheś ca tena nārtha-guṇāḥ pṛthak ||12||

iti sāhitya-darpaṇe guṇa-vivecano nāma

aṣṭamaḥ paricchedaḥ

||8||

—o)0(o—

(9)

### navamaḥ paricchedaḥ

# rīti-nirṇayaḥ

pada-saṅghaṭanā rītir aṅga-saṁsthā-viśeṣavat |

upakartrī rasādīnāṁ sā punaḥ syāc caturvidhā ||1||

vaidarbhī cātha gauḍī ca pāñcālī lāṭikā tathā |

mādhurya-vyañjakair varṇai racanā lalitātmikā ||2||

avṛttir alpa-vṛttir vā vaidarbhī rītir iṣyate |

ojaḥ prakāśakair varṇair bandha āḍambaraḥ punaḥ ||3||

samāsa-bahulā gauḍī varṇaiḥ śeṣaiḥ punar dvayoḥ |

samasta-pañcaṣa-pado bandhaḥ pāñcālikā matā ||4||

lāṭī tu rītir vaidarbhī-pāñcālyor antare sthitā |

kvacit tu vaktrādyaucityād anyathā racanādayaḥ ||5||

iti sāhitya-darpaṇe rīti-vivecano nāma

navamaḥ paricchedaḥ

||9||

(10)

# daśama-paricchedaḥ

alaṅkāra-tattvam

śabdārthayor asthirā ye dharmāḥ śobhātiśāyinaḥ |

rasādīn upakurvanto’laṅkārās te’ṅgadādivat ||1||

[śabdālaṅkārāḥ]

āpātato yad arthasya paunaruktyena bhāṣaṇam |

punar uktavad ābhāsaḥ sa bhinnākāra-śabdagaḥ ||2||

anuprāsaḥ śabda-sāmyaṁ vaiṣamye’pi svarasya yat |

cheko vyañjana-saṅghasya sakṛt sāmyam anekadhā ||3||

anekasyaikadhā sāmyam asakṛd vāpy anekadhā |

ekasya sakṛd apy eṣa vṛtty-anuprāsa iṣyate ||4||

uccāryatvād yad ekatra sthāne tālūradādike |

sādṛśyaṁ vyañjanasyaitac chruty-anuprāsa iṣyate ||5||

vyañjanaṁ ced yathāvasthaṁ sahāyena svareṇa tu |

āvartyate’ntya-yojyatvād antyānuprāsa eva tat ||6||

śabdārthayoḥ paunaruktyaṁ bhavet tātparya-mātrataḥ |

lāṭānuprāsa ity ukto’nuprāsaḥ pañcadhā mataḥ ||7||

saty arthe pṛthag-arthāyāḥ svara-vyañjana-santateḥ |

krameṇa tenaivāvṛttir yamakaṁ vinigadyate ||8||

anyasyānyārthakaṁ vākyam anyathā yojayed yadi |

anyaḥ śleṣeṇa kākvā vā sā vakroktis tato dvidhā ||9||

śabdair eka-vidhair eva bhāṣāsu vividhāsv api |

vākyaṁ yatra bhavet so’yaṁ bhāṣā-sama itīṣyate ||10||

śliṣṭaiḥ padair anekārthābhidhāne śleṣa ucyate |

varṇa-pratyaya-liṅgānāṁ prakṛtyoḥ padayor api ||11||

śleṣād vibhakti-vacana-bhāṣāṇām aṣṭadhā ca saḥ |

punas tridhā sabhaṅgo’bhaṅgas tad ubhayātmakaḥ ||12||

padyādyākāra-hetutve varṇanāṁ citram ucyate |

rasasya paripanthitvān nālaṅkāraū prahelikā ||13||

ukti-vaicitrya-mātraṁ sā cyuta-dattākṣarādikā |

###  [arthālaṅkārāḥ]

sāmyaṁ vācyam avaidharmye vākyaikye upamā dvayoḥ ||14||

sā pūrṇā yadi sāmānya-dharma aupamya-vāci ca |

upamānaṁ copameyaṁ bhaved vācyam iyaṁ punaḥ ||15||

śrautī yathevāvā-śabdā ivārtho vā vatir yadi |

ārthī tulya-samānādyās tulyārtho yatra vā vatiḥ ||16||

dve tad-dhite samāse’pi vākye pūrṇā ṣaḍ eva tat |

luptā sāmānya-dharmāder ekasya yadi vā dvayoḥ ||17||

trayāṇāṁ vānupādāne śrauty ārthī sāpi pūrvavat |

pūrṇāvad dharma-lope sā vinā śrautīṁ tu tad-dhite ||18||

ādhāra-karma-vihite dvividhe ca kyaci kyaṅi |

karma-kartror ṇamuli casyād evaṁ pañcadhā punaḥ ||19||

upamānānupādāne dvidhā vākya-samāsayoḥ |

aupamya-vācino lope samāse kvipi ca dvidhā ||20||

dvidhā samāse vākye ca lope dharmopamānayoḥ |

kvip-samāsa-gatā dvedhā dharmevādivi-lopane ||21||

upameyasya lope tu syād ekā pratyaye kyaci |

dharmopameya-lope’nyā trilope ca samāsa-gā ||22||

tenopamāyā bhedāḥ syuḥ saptaviṁśati-saṅkhyakāḥ |

eka-rūpaḥ kvacit kvāpi bhinnaḥ sādhāraṇo guṇaḥ ||23||

bhinne bimbānubimbatvaṁ śabda-mātreṇa vā bhidā |

eka-deśa-vivartiny upamā vācyatva-gamyate ||24||

bhavetāṁ yatra sāmyasya kathitā rasanopamā |

yathordhvam upameyasya yadi syād upamānatā ||25||

mālopamā yad ekasyopamānaṁ bahu dṛśyate |

upamānopameyatvam ekasyaiva tv ananvayaḥ ||26||

paryāyeṇa dvayor etad upameyopamā matā |

sadṛśānubhavād vastu-smṛtiḥ smaraṇam ucyate ||27||

rūpakaṁ rūpitāropād viṣaye nirapahnave |

tat paramparitaṁ sāṅgaṁ niraṅgam iti ca tridhā ||28||

yatra kasyacid āropaḥ parāropaṇa-kāraṇam |

tat paramparitaṁ prāhuḥ śliṣṭāśliṣṭa-nibandhanam ||29||

pratyekaṁ kevalaṁ mālā-rūpakaṁ ceti caturvidham |

aṅgino yadi sāṅgasya rūpaṇaṁ sāṅgam eva tat ||30||

samasta-vastu-viṣayam eka-deśa-vivarti ca |

āropyāṇām aśeṣāṇāṁ śābdatve prathamaṁ matam ||31||

yatra kasyacid ārthatvam eka-deśa-vivarti tat |

niraṅgaṁ kevalasyaiva rūpaṇaṁ tad api dvidhā ||32||

mālā-kevala-rūpatvāt tenāṣṭau rūpaka-bhedāḥ |

dṛśyante kvacid āropyāḥ śliṣṭāḥ saṅge'pi rūpake ||33||

adhikārūḍha-vaiśiṣṭyaṁ rūpakaṁ yat tad eva tat |

viṣayārthatayāropye prakṛtārthopayogini ||34||

pariṇāmo bhavet tulyā tulyādhikaraṇo dvidhā |

sandehaḥ prakṛte'nyasya saṁśayaḥ pratibhotthitaḥ ||35||

śuddho niścaya-garbhāsau niścayānta iti tridhā |

sāmyād atasmiṁs tad-buddhir bhrāntimān pratibhotthitā ||36||

kvacid bhedād gṛhītṛṇāṁ viṣayāṇāṁ tathā kvacit |

ekasyānekadhollekho yaḥ sa ullekha ucyate ||37||

prakṛtaṁ pratiṣidhyānyasthāpanaṁ syād apahnutiḥ |

gopanīyaṁ kam apy arthaṁ dyotayitvā kathañcana ||38||

yadi śleṣeṇānyathā vānyathayet sāpy apahnutiḥ |

anyan niṣidhya prakṛta-sthāpanaṁ niścayaḥ punaḥ ||39||

bhavet sambhāvanotprekṣā prakṛtasya parātmanā |

vācyā pratīyamānā sā prathamaṁ dvividhā matā ||40||

vācye vādeḥ prayoge syād aprayoge parā punaḥ |

jātir guṇaḥ kriyā dravyaṁ yad utprekṣyaṁ dvayor api ||41||

tad aṣṭadhāpi pratyekaṁ bhāvābhāvābhimānataḥ |

guṇa-kriyā-svarūpatvān nimittasya punaś ca tāḥ ||42||

dvātriṁśad-vidhatāṁ yānti tatra vācyābhidhāḥ punaḥ |

vinā dravyaṁ tridhā sarvāḥ svarūpa-phala-hetugāḥ ||43||

ukty-anuktyor nimittasya dvidhā tatra svarūpagāḥ |

pratīyamānā bhedāś ca pratyekaṁ phala-hetugāḥ ||44||

ukty-anuktyoḥ prastutasya pratyekaṁ tā api dvidhā |

alaṅkārāntarotthā sā vaicitryam adhikaṁ bhajet ||45||

siddhatve'dhyavasāyasyātiśayoktir nigadyate |

bhede’py abhedaḥ sambandhe’sambandhas tad-viparyayau ||46||

paurvāparyātmakaṁ kārya-hetvoḥ sā pañcadhā mataḥ |

padārthānāṁ prastutānām anyeṣāṁ vā yadā bhavet ||47||

eka-dharmābhisambandhaḥ syāt tadā tulyayogitā |

aprastuta-prastutayor dīpakaṁ tu nigadyate ||48||

atha kārakam ekaṁ syād anekāsu kriyāsu cet |

prativastūpamā sā syād vākyayor gamya-sāmyayoḥ ||49||

eko’pi dharmaḥ sāmānyo yatra nirdiśyate pṛthak |

dṛṣṭāntas tu sadharmasyāpi vastunaḥ pratibimbanaḥ ||50||

sambhavan vastusambandho'sambhavan vāpi kutracit |

yatra bimbānubimbatvaṁ bodhayets sā nidarśanā ||51||

ādhikyam upameyasyopamānān nyūnatāthavā |

vyatireka eka ukte'nukte hetau punas tridhā ||52||

caturvidho'pi sāmyasya bodhanāc chabdato'rthataḥ |

ākṣepāc ca dvādaśadhā śleṣe'pīti triraṣṭadhā ||53||

pratyekaṁ syān militāṣṭa-catvāriṁśad-vidhaḥ punaḥ |

sahārthasya balād ekaṁ yatra syād vācakaṁ dvayoḥ ||54||

sā sahoktir mūla-bhūtātiśayoktir yadā bhavet |

vinoktir yad vinānyena nāsādhv anyad asādhu vā ||55||

samāsoktiḥ samair yatra kārya-liṅga-viśeṣaṇaiḥ |

vyavahāra-samāropaḥ prakṛtenāsya vastunaḥ ||56||

uktair viśeṣaṇaiḥ sābhiprāyaiḥ parikaro mataḥ |

śabdaiḥ svabhāvād ekārthe śleṣo’nekārtha-vācanam ||57||

kvacid viśeṣaḥ sāmānyāt sāmānyaṁ vā viśeṣataḥ |

kāryān nimittaṁ kāryaṁ ca hetor atha samāt samam ||58||

aprastutāt prastutaṁ ced gamyate pañcadhā tataḥ |

aprastuta-praśaṁsā syād uktā vyāja-stutiḥ punaḥ ||59||

nindā-stutibhyāṁ vācyābhyāṁ gamyatve stuti-nindayoḥ |

paryāyoktaṁ yadā bhaṅgyā gamyam evābhidhīyate ||60||

sāmānyaṁ vā viśeṣeṇa viśeṣas tena vā yadi |

kāryaṁ ca kāraṇenedaṁ kāryeṇa ca samarthyate ||61||

sādharmyenetareṇārthāntara-nyāso’ṣṭadhā tataḥ |

hetor vākya-padārthatve kāvya-liṅgo nigadyate ||62||

anumānaṁ tu vicchityā jñānaṁ sādhyasya sādhanāt |

abhedenābhidhā-hetur hetor hetumatā saha ||63||

anukūlaṁ prātikūlyam anukūla-vidhāyi cet |

vastuno vaktum iṣṭasya viśeṣa-pratipattaye ||64||

niṣedhābhāsa ākṣepo vakṣyamāṇoktago dvidhā |

aniṣṭasya tathārthasya vidhyābhāsaḥ paro mataḥ ||65||

vibhāvanā vinā hetuṁ kāryotpattir yad ucyate |

uktānukta-nimittatvād dvidhā sā parikīrtitā ||66||

sati hetau phalābhāve viśeṣoktis tathā dvidhā |

jātiś caturbhir jātādyair guṇo guṇādibhis tribhiḥ ||67||

kriyā ca kriyādravyābhyāṁ dravyaṁ dravyeṇa vā mithaḥ |

viruddham iva bhāseta virodho'sau daśākṛtiḥ ||68||

kārya-kāraṇayor bhinna-deśatāyâm asaṅgatiḥ |

guṇau kriye vā yat syātāṁ viruddhe hetu-kāryayoḥ ||69||

yad vārabdhasya vaiphalyam anarthasya ca sambhavaḥ |

virūpayoḥ saṁghaṭanā yā ca tad viṣamaṁ matam ||70||

samaṁ syād ānurūpyeṇa ślāghā yogyasya vastunaḥ |

vicitraṁ yad viruddhasya kṛtir iṣṭa-phalāptaye ||71||

āśrayāśrayinor ekasyādhikye'dhikam ucyate |

anyonyam ubhayor eka-kriyāyāḥ kāraṇaṁ mithaḥ ||72||

yad ādheyam anādhāram ekaṁ cāneka-gocaram |

kiñcit prakurvataḥ kāryam aśakyasyetarasya vā ||73||

kāryasya karaṇaṁ daivād viśeṣas trividhas tataḥ |

vyāghātaḥ sa tu kenāpi vastu yena yathākṛtam ||74||

tenaiva ced upāyena kurute'nyas tad anyathā |

saukāryeṇa ca kāryasya viruddhaṁ kriyate yadi ||75||

paraṁ paraṁ prati yadi pūrva-pūrvasya hetutā |

tadā kāraṇa-māla syāttan mālā-dīpakaṁ punaḥ ||76||

dharmiṇām ekadharmeṇa saṁbaddho yady athottaram |

pūrvaṁ pūrvaṁ prati viśeṣaṇatvena paraṁ param ||77||

sthāpyate'pohate vā cet syāt tadaikāvalī dvidhā |

uttarottaram utkarṣo vastunaḥ sāra ucyate ||78||

yathāsāṅkhyam anuddeśa uddiṣṭānāṁ krameṇa yat |

kvacid ekam anekasmin ekaṁ caikaśaḥ kramāt ||79||

bhavati kriyate vā cet tadā paryāya iṣyate |

parivṛttir vinimayaḥ sama-nyūnādhikair bhavet ||80||

praśnād apraśnato vāpi kathitād vastuno bhavet |

tādṛg anya-vyāpohaś cec chābda ārtho'thavā tadā ||81||

parisaṅkhyottaraṁ praśnasyottarād unnayo yadi |

yac cāsakṛd asambhāvyaṁ saty api praśna uttaram ||82||

daṇḍāpūpikayānyārthāgamo'rthāpattir iṣyate |

vikalpas tulya-balayor virodhaś cāntarāyataḥ ||83||

samuccayo'yam ekasmin sati kāryasya sādhake |

khalekapotikā-nyāyāt tat-karas tat-paro'pi cet ||84||

guṇau kriye vā yugapat syātāṁ yad vā guṇa-kriye ||

samādhiḥ sukare kārye daivād vastv antarāgamāt ||85||

pratyanīkam aśaktena pratīkāre ripor yadi |

tadīyasya tiraskāras tasyotkarṣasya sādhakaḥ ||86||

prasiddhasyopamānasyopameyatva-prakalpanam |

niṣphalatvābhidhānaṁ vā pratīpam iti kathyate ||87||

uktvā cātyantam utkarṣam atyutkṛṣṭasya vastunaḥ |

kalpite'py upamānatve pratīpaṁ kecid ūcire ||88||

mīlitaṁ vastuno guptiḥ kenacit tulya-lakṣmaṇā |

sāmānyaṁ prakṛtasyānya-tādātmyaṁ sadṛśair guṇaiḥ ||89||

tadguṇaḥ sva-guṇa-tyāgād atyutkṛṣṭa-guṇa-grahaḥ |

tad-rūpānahāras tu hetau saty apy atadguṇaḥ ||90||

saṁlakṣitas tu sūkṣmo'rtha ākāreṇeṅgitena vā |

kayāpi sūcyate bhaṅgyā yatra sūkṣmaṁ tad ucyate ||91||

vyājoktir gopanaṁ vyājād udbhinnasya tu vastunaḥ |

svabhāvoktir durūhārthaḥ svakriyā-rūpa-varṇanam ||92||

adbhutasya padārthasya bhūtasyārthe bhaviṣyataḥ |

yat pratyakṣāyamānatvaṁ tad bhāvikam udāhṛtam ||93||

lokātiśayasampattir vastunodāttam ucyate |

yad vāpi prastutasyāṅgaṁ mahatāṁ caritaṁ bhavet ||94||

rasa-bhāvau tad-ābhāsau bhāvasya praśamas tathā |

guṇī-bhūtatvam āyānti yadālaṅkṛtayas tadā ||95||

rasavat preya ūrjasvi samāhitam iti kramāt |

bhāvasya codaye sandhau miśratve ca tad-ākhyakāḥ ||96||

yady eta evālaṅkārāḥ paraspara-vimiśritāḥ |

tadā pṛthag-alaṅkārau saṁsṛṣṭiḥ saṅkaras tathā ||97||

aṅgāṅgitve'laṁkṛtīnāṁ tadvad ekāśrayasthitau |

sandigdhatve ca bhavati saṅkaras trividhaḥ punaḥ ||98||

śrī-candra-śekhara-mahā-kavi-candra-sūnu-

śrī-viśvanātha-kavirāja-kṛtaṁ prabandham |

sāhitya-darpaṇam amuṁ sudhiyo vilokya

sāhitya-tattvam akhilaṁ sukham eva vitta ||99||

yāvat prasannendu-nibhānanā

śrī-nārāyaṇasyāṅkam alaṅkaroti |

tāvan manaḥ saṁmadayan kavīnām

eṣa prabandhaḥ prathito’stu loke ||100||

ity ālaṅkārika-cakravarti-sāndhi-vigrahika-mah āpātra-śrī-viśvanātha-kavirāja-kṛte

sāhitya-darpaṇe daśamaḥ paricchedaḥ

||10||

 —o)0(o—

samāptaś cāyaṁ granthaḥ |

1. abhidhā-mūla-rūpaḥ | [↑](#footnote-ref-2)